MUFC tak rela hilang mata di Petaling Jaya

KELAB Bolasepak Melaka United (MUFC) tidak rela kehilangan mata dalam aksi menentang Petaling Jaya City FC (PJ City FC), di Stadium MBPJ Petaling Jaya, malam esok.

Ketua Jurulatihnya, Zainal Abidin Hassan berkata, selepas diikat Sabah FC 1-1 dalam aksi pembukaan Liga Super di laman sendiri Sabtu lalu, anak buahnya tidak boleh mengulangi kesilapan sama dan perlu berjuang habis-habisan untuk mencuri mata berharga di tempat lawan.

“Saya berharap pemain akan cepat pulih daripada aksi pertama tempoh hari dan mereka juga perlu mendapatkan keserasian dengan segera dalam masa terdekat.

“Bagi saya, lima perlawanan terdekat kita selepas ini amatlah penting dan kita tidak boleh kehilangan mata lagi. Mahu atau tidak, kita perlu bangkit untuk mempertingkatkan pasukan,” katanya.

Meskipun begitu, misi MUFC di Petaling Jaya disifatkan sedikit terganggu apabila beberapa tonggak utamanya mengalami kecederaan, termasuk penjaring pertama pasukan musim ini, S Kumaahran yang terpaksa dikeluarkan pada minit akhir perlawanan menentang Sabah FC, Sabtu lalu.

Zainal bagaimanapun percaya kecederaan dialami pemain berusia 24 tahun itu tidak terlalu serius dan berharap dia dapat diturunkan dalam aksi kedua liga esok.

“Dia (Kumaahran) telah berusaha bermati-matian dan menunjukkan semangat yang diinginkan dalam aksi pertama tempoh hari. Bagi saya dia memang tonggak yang penting untuk pasukan.

“Saya difahamkan kecederaannya tidak terlalu serius. Jadi saya berharap sangat dia dapat pulih sepenuhnya dan diturunkan dalam perlawanan itu nanti,” katanya lagi.


RMK-12: Peruntuk RM2.25 bilion untuk bantuan rumah rakyat miskin – PM

KUALA LUMPUR 27 Sept – Kerajaan akan memperuntukan sebanyak RM2.25 bilion dalam tempoh Rancangan Malaysia Ke-12 (RMK-12) bagi menyediakan bantuan perumahan kepada rakyat miskin.

Perdana Menteri Datuk Seri Ismail Sabri Yaakob berkata, peruntukan ini adalah untuk membina dan membaik pulih sebanyak 85,500 unit rumah di bawah Program Bantuan Rumah.

“Apalah maknanya kesejahteraan, sekiranya kita tidak bersatu hati. Sejarah telah mengajar kita betapa pentingnya untuk mengekalkan perpaduan, dalam membina negara bangsa,” katanya.

“Perpaduan rakyat yang berbilang kaum, agama dan bangsa selain integrasi nasional silang budaya serta merentasi ideologi politik, adalah tunjang kekuatan kita sebagai sebuah Keluarga Malaysia.

“Pemahaman serta penghayatan mengenai Perlembagaan Persekutuan dan Rukun Negara, perlu terus diterap dan diperkasakan dalam kalangan anak-anak kita dan golongan belia negara,” katanya.


Akta sedia ada mencukupi untuk denda individu hina Islam – Idris

Bercakap sebagai tetamu dalam program BERNAMA Radio ‘Jendela Fikir – Bangkit Menentang Penghinaan Agama’ hari ini, beliau berkata antaranya Seksyen 7 Akta Kesalahan Jenayah Syariah 1997 dan Seksyen 211 Akta Komunikasi dan Multimedia 1998 serta Akta Hasutan 1948 (Akta 15).

“Seksyen 7 Akta Kesalahan Jenayah Syariah 1997 memperuntukkan denda tidak melebihi RM3,000 atau penjara selama tempoh tidak melebihi dua tahun atau kedua-duanya.

“Seksyen 211 Akta Komunikasi dan Multimedia 1998 juga digunakan untuk individu yang melakukan perkara menimbulkan ketidakharmonian dan ketenteraman orang, dengan hukuman denda tidak melebihi RM50,000 dan penjara tidak lebih setahun, atau kedua-dua sekali.

“Akta Hasutan 1948 (Akta 15) pun sudah ada, ia juga mengenakan hukuman kepada individu yang menghina agama ini dengan penjara tidak kurang daripada tiga tahun dan tidak melebihi tujuh tahun,” katanya.

Beliau berkata demikian susulan kejadian penghinaan agama Islam dalam negara yang semakin menjadi-jadi, antaranya seorang model memperagakan fesyen yang menampakkan bahagian dada serta berseluar pendek sambil memakai songkok di Minggu Fesyen Kuala Lumpur baru-baru ini.

Katanya, tindakan berdasarkan akta-akta berkenaan adalah supaya hal penguatkuasaan agama kuat dan ketenteraman agama wujud secara baik dalam negara, di samping memudahkan umat Islam melakukan ibadat.

Dalam pada itu, beliau dalam catatan di laman Facebook menasihatkan orang ramai supaya sempadan batas agama, sensitiviti keagamaan dan kaum usah dibuat bahan mainan.

“Masyarakat Islam kita cukup marah dan kecewa. Usahlah kita berperilaku yang melanggar dengan ajaran agama, adat ketimuran dan tatasusila. Pastikan untuk sentiasa berfikir panjang sebelum melakukan apa-apa perbuatan,” katanya.

Beliau berkata pihak berkuasa perlu mengambil tindakan segera terhadap individu tersebut supaya perkara ini dapat dibendung dan dijadikan pengajaran kepada semua pihak.


Lelaki dikhuatiri lemas, lori dipandu terjatuh ke laut

SEREMBAN 19 Julai – Seorang lelaki warga tempatan berusia 33 tahun dikhuatiri lemas selepas lori yang dipandunya secara mengundur terjatuh ke dalam laut dari jeti pemunggahan arang batu di Jimah Power Plant, Port Dickson dekat sini, awal pagi tadi.

Ketua Balai Bomba dan Penyelamat Port Dickson Mohd Hairul Izam Mazelan berkata, pihaknya menerima panggilan kecemasan pada kira-kira 1.50 pagi sebelum bergegas ke lokasi kejadian.

“Siasatan awal mendapati ketika kejadian mangsa dan empat lagi rakannya yang merupakan warga asing sedang melakukan kerja pembersihan arang batu di jeti pemunggahan arang batu untuk disimpan ke coal yard di jeti berkenaan.

“Ketika ini Pasukan Penyelamat di Air (PPDA) Bomba sedang menjalankan operasi mencari dan menyelamat (SAR) mangsa yang bermula sejak pagi tadi dan mangsa dipercayai terjatuh di kedalaman kira-kira 25 meter dari paras laut,” katanya kepada Bernama di sini hari ini.


Sakit lutut selamatkan Ratnah dan anak daripada penyamun bank

KOTA TINGGI 19 Jun – Kesakitan lutut yang dialami seorang ibu membolehkan pengawal keselamatan mencuri peluang lalu menembak mati seorang lelaki yang cuba menyamun sebuah bank dan menjadikan anaknya tebusan dalam satu kejadian di Felda Ayer Tawar 5, dekat sini, petang semalam.

Menceritakan detik cemas itu, Ratnah Ahab, 56, berkata ketika kejadian kira-kira 2 petang itu, dia dan anaknya, Mardiah Mat Ripi, 26, sedang beratur untuk urusan perbankan di dalam bank setelah melepasi saringan kesihatan di bank berkenaan.

“Tiba-tiba datang sorang lelaki memakai kemeja T dan bertutup muka memeluk Mardiah dari arah belakang sambil mengacukan sebilah sabit di leher anak saya.

“Saya terkejut dan masa kejadian itu, pelanggan bank hanya ada enam orang termasuk kami dua beranak,” katanya kepada Bernama ketika ditemui di rumahnya di Kampung Belading Baru, Telok Sengat, di sini, lewat malam tadi.

Ratnah, yang bekerja di Ladang Sawit Telok Sengat itu, sambil merayu kepada perompak untuk tidak mengapa-apakan dan melepaskan anaknya, sempat bertanya kepada suspek berkenaan mengapa berbuat demikian.

Sementara itu, pegawai bank serta kakitangan yang berada di dalam bank itu sedang berusaha memasukkan wang ke dalam sebuah beg galas berwarna putih sebagaimana yang diarahkan oleh perompak terbabit.

Sejurus melepaskan Mardiah, perompak berkenan menerpa ke arah Ratnah sambil mengacukan sabit namun wanita itu terjatuh dan tidak berupaya bangun akibat sakit lutut yang dialaminya.

“Pada masa itulah, saya terdengar letupan tembakan dari arah kaunter bank. Saya nampak perompak itu rebah ke lantai dan berlumuran darah sementara sorang pelanggan lain melemparkan sabit itu jauh dari tangan perompak itu,” katanya yang masih mengigil ketakutan akibat trauma.

Beliau dan anaknya turut menjalani pemeriksaan kesihatan oleh pasukan perubatan Hospital Kota Tinggi dan disahkan baik kecuali mengalami sedikit trauma akibat peristiwa berkenaan.

Pada kejadian yang berlaku selama kira-kira setengah jam itu, seorang lelaki berusia 19 tahun ditembak mati oleh seorang pengawal keselamatan menggunakan ‘pump gun’ ketika cuba menyamun sebuah bank serta menahan tebusan.


SUKMA XX: Melaka dijangka hantar 500 atlet

SERAMAI 500 atlet dijangka akan dihantar pada Sukan Malaysia Edisi ke-20 (SUKMA XX, MSN 2022) yang dijadual berlangsung di Lembah Klang, Sept depan, kata EXCO Sukan Negeri V P Shanmugam.

“Kalau boleh, kita minta sangat agar atlet-atlet kita dijaga sebaiknya supaya mereka tidak terlepas di tangan negeri-negeri lain terutamanya membabitkan mereka yang bekerja atau merantau di negeri lain atas faktor pelajaran dan sebagainya,” katanya.

Beliau berkata demikian ketika ditemui pemberita dalam sidang media Malaysian Incentive Community Empowerment (MyICE) di Pejabat Jabatan Pendaftaran Pertubuhan Malaysia (JPPM) melaka, di sini, hari ini.

Mengulas lanjut, Shanmugam yang juga EXCO Belia dan Badan Bukan Kerajaan (NGO) berkata, sasaran pingat pada edisi kali ini turut dinaikkan dengan menyasarkan peningkatan 10 peratus berbanding pencapaian di Perak pada 2018.

“Selain itu, kita juga memberi tumpuan kepada sukan renang dan wushu yang boleh memungkinkan kita meraih pingat pada temasya itu nanti,” katanya.


Keputusan penempatan 2,611 guru kontrak perkhidmatan dikeluarkan 3 petang hari ini

KUALA LUMPUR, 15 Julai – Keputusan penempatan bagi 2,611 Pegawai Perkhidmatan Pendidikan (PPP) DG41 lantikan secara kontrak perkhidmatan (CoS) boleh disemak mulai 3 petang hari ini, kata Menteri Kanan Pendidikan Datuk Dr Radzi Jidin.

Beliau berkata penempatan baharu itu menjadikan jumlah keseluruhan pengambilan khas guru secara sekali pengambilan (one-off) yang telah dilantik dan ditempatkan di sekolah adalah seramai 16,381 orang.

“Sepertimana yang telah diarahkan, penempatan guru baharu ini telah mengambil kira permohonan pertukaran guru-guru yang memenuhi syarat pertukaran, khususnya kekosongan jawatan dan opsyen mata pelajaran,” katanya.


Penjaga parkir didakwa tendang, cubit dan pukul anak tunang guna penyangkut baju

KUALA LUMPUR, 9 Dis – Seorang penjaga parkir didakwa di Mahkamah Sesyen di sini hari ini atas pertuduhan menendang, mencubit dan memukul anak tunangnya menggunakan penyangkut baju sehingga mengakibatkan lebam pada badan kanak-kanak lelaki itu, bulan lepas.

Tertuduh didakwa sebagai penjaga kepada seorang kanak-kanak lelaki berumur 11 tahun, telah memukul menggunakan penyangkut baju, menendang, mencubit, menumbuk dan menampar badan kanak-kanak itu mengakibatkan mangsa mengalami lebam pada badannya di sebuah kondominium di Jalan Berhala, Brickfields di sini pada 12 tengah hari, 28 Nov lepas.

Pendakwaan terhadap Jaganathan dibuat mengikut Seksyen 31 (1) (a) Akta Kanak-Kanak 2001 yang membawa hukuman denda maksimum RM50,000 atau penjara hingga 20 tahun atau kedua-duanya, jika sabit kesalahan.

Terdahulu, Timbalan Pendakwa Raya Abdul Khaliq Nazeri tidak menawarkan jaminan atas alasan kesalahan itu tidak boleh dijamin dan pertuduhan dihadapi Jaganathan adalah serius.

“Sekiranya mahkamah ingin menawarkan jaminan, pihak pendakwaan mencadangkan tertuduh diikat jamin RM15,000 berserta syarat tambahan perlu melaporkan diri di balai polis serta tidak mengganggu mangsa dan saksi pendakwaan,” katanya.

“Anak guam saya tinggal bersama tunang dan anaknya dan dia menjaga kanak-kanak itu seperti anak sendiri. Niat anak guam saya hanya untuk mendidik anak tunangnya bukan untuk mencederakan,” kata peguam itu.

Mahkamah membenarkan tertuduh diikat jamin RM8,000 dengan seorang penjamin dan dilarang mengganggu mangsa dan saksi pendakwaan serta tidak tinggal bersama mangsa selain melaporkan diri ke balai polis berdekatan sehingga kes selesai.


Langgar motosikal, pemandu lori cedera dipukul

KUALA LUMPUR 10 Mac. – Seorang pemandu lori mengalami kecederaan di bahagian kepala, muka dan badan akibat dipukul orang awam selepas lori yang dipandunya melanggar seorang penunggang motosikal di Jalan Perak Kanan, Kampung Bukit Changgang, Kuala Langat petang semalam.

Ketua Jabatan Siasatan dan Penguatkuasaan Trafik (JSPT) Selangor, Superintendan Azman Shariat berkata, lelaki berusia 53 tahun itu dipukul ketika cuba melarikan diri dalam kejadian jam 5.50 petang itu.

Beliau berkata lelaki berkenaan dipercayai cuba melarikan diri selepas melanggar seorang penunggang motosikal berusia 21 tahun yang bergerak dari arah Jalan Banting-Dengkil menghala ke Lapangan Terbang Antarabangsa Kuala Lumpur (KLIA).

“Penunggang motosikal itu dilanggar pemandu lori yang hendak membelok ke simpang di sebelah kiri jalan, dan selepas perlanggaran, pemandu lori dikepung oleh sekumpulan orang kampung menyebabkan dia mengundurkan lori, sehingga melanggar sebuah kereta pula,” katanya dalam kenyataan hari ini.

Azman berkata pemandu lori itu dibawa ke Hospital Banting bagi mendapatkan rawatan manakala penunggang motosikal yang patah tangan dan cedera di kaki juga mendapatkan rawatan di hospital sama.


Dulu diejek anak pendatang, kini bergelar graduan cemerlang

MERLIMAU 12 Mac – Graduan Diploma Akauntasi Jabatan Perdagangan Politeknik Melaka, Bella Nur Liza Ali Mahfud mencipta sejarah apabila meraih empat anugerah pada Majlis Istiadat Konvokesyen ke-19 Politeknik Melaka (PMK) di Dewan Platinum Politeknik Merlimau, hari ini.

Berasal dari Kampung Baru, Kuala Lumpur, Bella Nur Liza, 24 bersyukur apabila terpilih untuk merangkul Anugerah Pengarah Politeknik, Anugerah Khas Kepimpinan, Anugerah Kecemerlangan Akademik dan Kokurikulum serta Anugerah Dekan pada sesi pertama istiadat konvokesyen pagi tadi.

Anak sulung dari dua beradik itu berkata, apa yang mencetuskan impian dia untuk mengubah nasib keluarga apabila mengenangkan kesusahan dan kepayahan kedua ibu bapanya untuk memberi pendidikan yang sempurna kepada dia dan adiknya.

Ujarnya, kedua ibu bapanya merupakan pemegang kad Permastautin Tetap (MyPR) di negara ini dan hanya bekerja sebagai buruh binaan dan pekerja am rendah sebagai tukang cuci di Kuala Lumpur.

Menurutnya, dia juga pernah menjadi mangsa buli dengan ejekan anak pendatang ketika di sekolah rendah, sekolah menengah sehinggalah ke institusi pengajian tinggi (IPT), namun itu semua adalah motivasi baginya untuk pergi lebih tinggi.

“Kedua ibu bapa saya berasal dari Surabaya, kita dari keluarga yang susah namun mereka bercita-cita tinggi untuk lihat saya berjaya, ayah selalu cakap kalau saya pandai cakap Bahasa Inggeris itu maknanya saya dah berjaya.

“Saya sering dibuli dan diejek sebagai anak pendatang, tumpang negara orang dan pelbagai lagi cemuhan, namun itu semua adalah pemangkin untuk saya belajar lebih kuat dan dapatkan kerja bagus untuk saya beri kesenangan pada ibu dan ayah kelak.

“Pernah masa sekolah rendah saya tidak ke sekolah kerana tidak mempunyai wang, makan apa yang ada, tapi tak apa biar itu semua menjadi kenangan manis yang saya dan keluarga hadap, ini hadiah saya kepada ibu ayah untuk beri kesenangan kepada mereka yang sudah bersusah payah besarkan saya,” ujarnya menahan sebak.

Tambahnya, doa ibu, Indah Susiawati Mujiono, 43, dan ayahnya Ali Mahfud Karsun, 51, tidak pernah putus memberi kekuatan kepadanya sepanjang pengajian.

Ujar Bella Nur Liza yang kini menuntut dalam jurusan Akaun di Universiti Malaysia Sabah (UMS), dia percaya dengan pendidikan ia dapat mengubah nasib bukan dirinya sahaja tetapi juga keluarga.

Jelasnya, ketika belajar dan menjalankan tanggungjawab sebagai Ahli Jawatankuasa (AJK) Majlis Perwakilan Pelajar (MPP) PMK, dia juga bekerja separuh masa di kedai makan untuk wang belanja dan pernah tertidur dalam kelas kerana terlalu penat.

“Selain aktif dalam bidang akademik, sumbangan kepada masyarakat melalui penglibatan program aktiviti sukarelawan, kepimpinan, kerohanian dan sosio ekonomi yang dianjurkan pada semua peringkat perlu dititik beratkan,” katanya yang berazam untuk melanjutkan pelajaran sehingga ke peringkat Doktor Falsafah (PhD).

Dalam pada itu, Ali Mahfud Karsun berkata dia sebagai ayah berasa bangga apabila nama dan anaknya disebut untuk naik ke podium mendapatkan anugerah.

Menurutnya, sememangnya dia akan melakukan apa sahaja kerja yang halal untuk memberi pendidikan yang cukup buat anaknya dan sentiasa menyokong satu-satunya anak perempuannya itu.

“Bella Nur Liza seorang anak yang tidak pernah meminta-minta dan dia pendiam tidak banyak berbicara di rumah, namun setiap kali mengeluarkan kata, pasti dia akan membuktikan.

“Dia pernah gagal, tapi saya sifatkan anak saya ini seorang yang komited dan berdedikasi serta sentiasa bersungguh-sungguh dalam belajar, jadi saya dan isteri sentiasa menyokong dengan memberi motivasi juga kata-kata semangat untuk Bella Nur Liza mencapai cita-citanya,” katanya.


Pejuang tidak bertanding di PRN Melaka

KUALA LUMPUR 25 Okt – Parti Pejuang Tanah Air (Pejuang) hari ini memutuskan untuk tidak menyertai Pilihan Raya Negeri (PRN) Melaka yang akan diadakan pada 20 Nov ini.

Pengerusi Pejuang Tun Dr Mahathir Mohamad berkata parti itu beranggapan PRN berkenaan cuma mainan politik pihak tertentu selain keadaan semasa negara yang masih berdepan COVID-19 bukan masa terbaik mengadakan pilihan raya.

“Kita sedar dengan COVID-19 dan melalui pengalaman kita apabila diadakan PRN di Sabah, selepas itu bilangan kes meningkat akhirnya sampai 25,000. Sekarang ini baru turun sikit tetapi kalau kita ada pilihan raya ini kita khuatir akan ada sekali lagi satu pandemik yang besar berpunca daripada pilihan raya di Melaka.

“Jadi pilihan raya ini tidak patut diadakan sama sekali dan kejatuhan kerajaan di Melaka juga tidak patut diusahakan. Ini seolah-olah mereka anggap Dewan Undangan Negeri (DUN) itu adalah hak mereka untuk membuat apa sahaja yang mereka suka sebaliknya kita adakan DUN untuk tangani masalah dalam negeri,” katanya dalam sidang media di ibu negara, hari ini.

Dr Mahathir berkata meskipun tindakan menarik diri atau melompat parti di kalangan ADUN tidak menjadi kesalahan di negara ini kerana tiada undang-undang yang boleh menghalang aktiviti seperti itu, namun ia membabitkan soal moral.

“Mereka harus ingat, mereka dipilih oleh rakyat dan sebab itu mereka patut akur kepada segala janji mereka kepada rakyat. Sebaliknya mereka bukan fikir tentang pilihan oleh rakyat, mereka lebih utamakan kepentingan diri mereka,” katanya.

“Sebab itu Pejuang tidak ingin terlibat dengan gejala seperti ini. Kita tidak akan ambil bahagian dan kita percaya siapa juga yang dipilih untuk mendiri kerajaan, keadaannya sama tak ada perubahan,” katanya.

Suruhanjaya Pilihan Raya (SPR) menetapkan tarikh penamaan calon bagi PRN Melaka pada 8 Nov manakala tarikh mengundi pula pada 20 Nov.

PRN Melaka diadakan susulan pembubaran DUN Melaka pada 4 Okt lepas apabila empat Ahli Dewan Undangan Negeri (ADUN) bertindak menarik sokongan terhadap kepimpinan Ketua Menteri Datuk Seri Sulaiman Md Ali. – BERNAMA


Jemaah umrah alami kerugian hanya perlu bawa kad pengenalan – Idris

KUALA TERENGGANU, 11 Feb – Jemaah umrah yang bakal menerima pembayaran daripada kerajaan ekoran menanggung kerugian sepanjang penangguhan sementara ibadah tersebut selama sebulan bermula 8 Jan lepas, hanya perlu membawa kad pengenalan masing-masing ke mana-mana cawangan Lembaga Tabung Haji (TH) kelak.

Menteri di Jabatan Perdana Menteri (Hal Ehwal Agama) Datuk Idris Ahmad berkata mereka tidak perlu melakukan sebarang pendaftaran memandangkan senarai nama akan diberikan oleh agensi pelancongan yang mengendalikan umrah mereka.

“Kita akan ambil nama (jemaah umrah yang terlibat) daripada agensi pelancongan, nama-nama ini kita akan pastikan ‘clear’, betul ada akaun dia, maka kita suruh ahli jemaah pergi ambil (bayaran) di Tabung Haji.

“Tidak perlu daftar. Bawa kad pengenalan sahaja. Apabila senarai nama diberi kepada MOTAC (Kementerian Pelancongan, Seni dan Budaya), jadi MOTAC akan beri kepada Tabung Haji,” katanya kepada pemberita selepas menyempurnakan Majlis Penyampaian Bantuan Perniagaan Program Inspirasiku MyHAUS di Kampung Raja Barang dekat Chendering, di sini hari ini.

Baru-baru ini, Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata kerajaan akan membayar 50 hingga 60 peratus kerugian yang dialami oleh jemaah umrah sepanjang penangguhan sementara ibadah tersebut selama sebulan bermula 8 Jan.

Ahmad Marzuk berkata TH dan MOTAC telah melakukan tapisan senarai jemaah yang menanggung kerugian, bagaimanapun proses berkenaan masih dalam penelitian di peringkat akhir dan ia dijangka dapat diselesaikan pada pertengahan bulan ini.

Terdahulu, Idris menyampaikan replika cek bantuan perniagaan sebanyak RM5,000 kepada seorang asnaf yang menjalankan perniagaan kuih dan roti, Mohd Khaizuan Oslan Affandi, 34.

Secara keseluruhannya, Program Inspirasiku MyHAUS yang dilaksanakan Yayasan Pembangunan Ekonomi Islam Malaysia (YaPEIM) telah memberi bantuan bernilai RM50,000 kepada Mohd Khaizuan meliputi bantuan baik pulih tempat tinggal, bantuan kelestarian perniagaan dan bantuan pendidikan anak-anak.

Mohd Khaizuan yang juga bapa kepada empat anak itu sebelum ini turut menerima bantuan peralatan perniagaan seperti peti penyimpanan roti dan mesin membuat roti serta diberi bimbingan untuk menguruskan perniagaannya. – BERNAMA


Dewan Rakyat lulus dua Rang Undang-Undang berkaitan pertanian, tentera

Rang Undang-undang yang mengandungi 12 Fasal itu antara lain bertujuan meminda Akta Tabung Angkatan Tentera 1973 (Akta 101) bagi meluaskan skop pelaburan Lembaga dan untuk memberi Lembaga kuasa untuk memperbadankan syarikat sebagai tambahan kepada kuasa sedia ada untuk menubuhkan perbadanan.

Rang Undang-Undang Tabung Angkatan Tentera (Pindaan) 2022 yang dibentangkan Timbalan Menteri Pertahanan Datuk Seri Ikmal Hisham Abdul Aziz diluluskan selepas Ahli Parlimen 15 berbahas.

Ikmal Hisham ketika menggulung perbahasan rang undang- undang itu berkata fokus utama pindaan Akta 101 itu adalah untuk memastikan caruman anggota tentera dalam LTAT terjamin, selamat dan terpelihara.

“Anggota tentera berkorban nyawa dan tenaga dalam memastikan keselamatan dan keamanan negara kita pada masa yang sama, mereka juga seperti orang awam yang lain yang mahu memastikan apabila bersara kelak mereka mempunyai simpanan yang boleh menjamin kehidupan di masa depan.

“Dengan pindaan kepada akta ini, anggota tentera akan lebih bersemangat dalam melaksanakan tanggungjawab kerana mengetahui caruman masa depan mereka selamat dan terjamin di bawah LTAT ia memandangkan caruman mereka diuruskan oleh pengurusan LTAT yang cekap, bijaksana dan amanah,” katanya.

Terdahulu, pada sesi perbahasan rang undang-undang itu Ketua Pembangkang Datuk Seri Anwar Ibrahim menyentuh isu kelemahan pengurusan LTAT perlu diberi perhatian dan diperbetulkan demi memastikan kebajikan pencarum terjaga.

“Seandainya LTAT dan perbadanannya ditadbir dengan telus dan prinsip tadbir urus yang tepat, keupayaan LTAT akan lebih besar selepas ini kerana tidak lagi hanya bergantung pada caruman semata-mata,” katanya.

Dewan Rakyat hari ini turut meluluskan Rang Undang-Undang Lembaga Pemasaran Pertanian Persekutuan (Pindaan) 2022 yang antara lain bertujuan memberi kuasa kepada Lembaga Pemasaran Pertanian Persekutuan (FAMA) menstabilkan rantaian bekalan komoditi ternakan yang memberi kesan langsung kepada keupayaan modal serta pasaran terutama pengeluar kecil dan sederhana.

Sementara itu, Timbalan Menteri Pertanian dan Industri Makanan Datuk Seri Ahmad Hamzah semasa membentangkan Rang Undang-Undang Lembaga Pemasaran Pertanian Persekutuan (Pindaan) 2022 berkata dengan peluasan kuasa FAMA, kementerian menyasarkan pemacuan pembangunan sektor ternakan bagi menjamin sekuriti makanan negara.

“Secara tidak langsung, turut meningkatkan sumbangan sektor agromakanan kepada KDNK (Keluaran Dalam Negara Kasar) negara melalui pemerkasaan penternak kecil dan semi komersial,” katanya. – BERNAMA


Pemain industri diminta turun harga minyak masak selari harga minyak sawit mentah dunia

KUALA LUMPUR, 21 Julai – Pemain industri dalam negara diminta menurunkan harga minyak masak selari dengan penurunan harga minyak sawit mentah dunia, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

Beliau berkata ini dilihat perlu memandangkan harga minyak sawit mentah dunia telah banyak turun daripada paras tertinggi sejak dua bulan lepas.

“Secara prinsipnya harga minyak masak berubah ikut harga minyak masak mentah, harga turun naik ikut harga pasaran dunia dan kita harap pemain industri juga buat penyesuaian harga untuk dijual di peringkat runcit,” katanya dalam sidang media di sini hari ini.

Terdahulu beliau menyaksikan Majlis Perbarisan dan Kawalan Kehormat sempena Sambutan Jubli Emas Ke-50 Bahagian Penguatkuasa dan Tamat Latihan Kursus Asas Sains Penguatkuasaan Kementerian Perdagangan Dalam Negeri dan Hal Ehwal Pengguna (KPDNHEP) Tahun 2022 di Maktab Penjara Malaysia.

Semalam, Nanta dilapor berkata harga minyak sawit mentah turun daripada RM7,000 per tan metrik kepada RM3,600 per tan metrik minggu ini dan menjangkakan harga minyak masak botol dalam negara akan turut dalam masa terdekat selari penurunan berkenaan.

“Ia perlu perbincangan bagaimana untuk kawal atau apa sepatutnya dikawal bukan sekadar berkaitan harga sahaja, pandangan KKM juga perlu diteliti,” katanya menambah bahawa pihaknya turut menerima aduan berkaitan kekurangan bekalan ubat namun jumlahnya tidak banyak.

Terdahulu, dalam ucapannya Nanta berkata sebanyak 6,457 kertas siasatan dibuka sepanjang tahun ini sehingga bulan lepas dengan kesalahan tertinggi berkaitan ketidakpatuhan harga, selain merekodkan RM25.94 juta nilai rampasan dan kompaun sebanyak RM3.33 juta.

Pada majlis sama, Nanta turut mengumumkan jawatan Pengarah Penguatkuasa akan ditukar kepada Ketua Pengarah Penguatkuasa KPDNHEP, manakala jawatan Timbalan Pengarah kepada Timbalan Ketua Pengarah Penguatkuasa KPDNHEP.


Mejar Mohd Fareez jalani pembedahan tanpa komplikasi, stabil

BUTTERWORTH 19 Nov – Juruterbang Tentera Udara Diraja Malaysia (TUDM) Mejar Mohd Fareez Omar yang cedera dalam nahas pesawat Hawk 108 terhempas di Pangkalan Udara Butterworth Selasa lepas dilaporkan berada dalam keadaan stabil.

Markas Tentera Udara dalam satu kenyataan memaklumkan Mohd Fareez, 33, yang mengalami kecederaan di bahagian tulang belakang telah menjalani pembedahan pada kira-kira 7 malam Rabu di Hospital Seberang Jaya (HSJ) di sini.

Nahas yang berlaku pada 10.07 malam 16 Nov itu menyaksikan seorang juruterbang TUDM maut sementara seorang lagi cedera ketika mereka menjalani latihan penerbangan di kawasan landasan Pangkalan Udara Butterwoth, Pulau Pinang.

Markas Tentera Udara dalam kenyataan pada malam kejadian mengesahkan juruterbang yang terkorban ialah Kapten Mohamad Affendi, 31, manakala rakannya Mohd Fareez cedera dan sedang dirawat serta dilaporkan stabil di HSJ, Pulau Pinang.

Menurut TUDM, urusan kebajikan isteri Mohd Fareez iaitu Siti Hajar Abdullah dan dua anak mereka yang masing-masing berumur 3 tahun dan 5 bulan dikoordinasi oleh Pangkalan Udara Butterworth.

TUDM juga meminta semua pihak agar tidak membuat sebarang spekulasi dan berita yang tidak sahih berkaitan insiden itu serta mendoakan kesembuhan kepada Mohd Fareez.- BERNAMA


Hampir 70,000 anggota pelbagai agensi siap siaga hadapi bencana

KUALA LUMPUR, 17 Dis – Seramai 69,754 kekuatan sumber manusia terlatih termasuk daripada Angkatan Pertahanan Awam Malaysia (APM), Jabatan Sukarelawan Malaysia (RELA) dan Jabatan Bomba dan Penyelamat Malaysia (JBPM) telah tersedia bagi aspek pengurusan bencana di seluruh negara.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali berkata selain itu, sebanyak 7,906 pusat pemindahan sementara turut dikenal pasti bagi menampung sehingga 1.9 juta mangsa banjir semasa Monsun Timur Laut.

Menerusi data di Pusat Kawalan Bencana Negara (NDCC), beliau berkata pergerakan luruan monsun kedua telah bermula dan berlaku hujan sejak awal pagi tadi khususnya di Kelantan, Terengganu dan Pahang.

“Justeru kita harapkan semua pihak bersedia menghadapi kesan risiko banjir yang akan berlaku di sesetengah tempat khususnya negeri-negeri di kawasan pantai timur di Semenanjung Malaysia,” katanya selepas menghadiri taklimat di NDCC, hari ini.

Beliau berkata aspek pengurusan bencana pada tahun ini ditambah baik dengan mengemas kini prosedur operasi standard (SOP), menyediakan taklimat dan simulasi bencana di seluruh negara serta libat urus dengan komuniti setempat seperti ketua kampung, golongan belia dan badan bukan kerajaan.

Sementara itu, Armizan berkata beliau akan mengadakan perbincangan bersama kementerian yang terlibat dalam penyaluran maklumat semasa bencana iaitu Kementerian Dalam Negeri, Kementerian Kesihatan dan Kementerian Komunikasi dan Digital bagi menyelaras penyaluran maklumat rasmi kepada orang awam dengan pantas.

Beliau berkata melalui inisiatif tanggungjawab sosial korporat (CSR), syarikat telco turut bekerjasama dengan Agensi Pengurusan Bencana Negara (NADMA) untuk menyalurkan maklumat menerusi SMS kepada penduduk di lokaliti yang diramalkan berisiko banjir serta hujan lebat. – BERNAMA


Sempadan negara dijangka dibuka awal suku tahun kedua

BATU PAHAT, 19 Feb – Awal suku tahun kedua tahun ini merupakan garis masa realistik untuk pembukaan semula sempadan negara, kata Menteri Kesihatan Khairy Jamaluddin.

Beliau berkata Perdana Menteri Datuk Seri Ismail Sabri Yaakob telah memberi masa dua minggu kepada beliau dan Kementerian Kesihatan (KKM), untuk menyediakan garis panduan bagi pembukaan sempadan.

Namun jelasnya ini tidak bermakna sempadan negara akan dibuka dalam masa dua minggu lagi, kerana perkara itu perlu dibincangkan di beberapa peringkat terlebih dahulu.

Katanya garis panduan berkenaan perlu dibentangkan kepada Jawatankuasa Pengurusan Pandemik COVID-19 yang dipengerusikan Perdana Menteri, serta Jawatankuasa Kuartet Menteri COVID-19 sebelum dibawa ke Jemaah Menteri.

“Sebab ini keputusan besar yang tidak boleh dibuat di peringkat KKM, ini melibatkan polisi besar negara. Saya jangka mungkin suku tahun kedua adalah satu garis masa realistik, tetapi tarikhnya biarlah Perdana Menteri yang menentukannya nanti,” katanya kepada pemberita selepas melawat Klinik Kurnia, yang menawarkan perkhidmatan Skim Peduli Kesihatan B40 (PeKa B40), di sini hari ini.

Berhubung keputusan pengawal selia kesihatan Amerika Syarikat menangguhkan semakan vaksin COVID-19 Pfizer untuk kanak-kanak di bawah umur lima tahun berikutan regimen dua dosnya tidak berfungsi dengan baik terhadap varian Omicron, Khairy berkata kumpulan kerja teknikal sentiasa memberikan nasihat kepada KKM berkenaan kesesuaian vaksin.

“Kita ada dua proses, satu kelulusan oleh badan kawal selia iaitu Bahagian Regulatori Farmasi Negara (NPRA), satu lagi adalah pandangan kumpulan pakar.

“Kumpulan pakar sedang memperhalusi data untuk vaksin bagi kanak-kanak di bawah usia lima tahun, belum ada apa-apa syor lagi kepada KKM,” katanya.

Pentadbiran Makanan dan Dadah Amerika Syarikat (FDA) dilapor sebagai berkata ia memerlukan lebih banyak data mengenai vaksin itu, sekali gus menangguhkan keputusan untuk menggunakan vaksin berkenaan kepada kanak-kanak berumur enam bulan hingga empat tahun selama sekurang-kurangnya dua bulan.


Helikopter, juruterbang terputus hubungan dengan KLATCC

IPOH, 11 September – Sebuah helikopter yang membawa seorang juruterbang terputus hubungan dengan Pusat Kawalan Trafik Udara Kuala Lumpur (KLATCC), sebelum dilaporkan hilang oleh Pihak Berkuasa Penerbangan Awam (CAAM).

Menteri Pengangkutan Datuk Seri Wee Ka Siong berkata pesawat jenis Eurocopter milik syarikat swasta itu terputus hubungan kira-kira pukul 12.16 tengah hari, dengan lokasi terakhir dilaporkan adalah di sekitar kawasan hutan dekat Bidor.

“Helikopter ini sepatutnya mendarat di Lapangan Terbang Sultan Azlan Shah Ipoh pada 12.37 tengah hari selepas berlepas dari Lapangan Terbang Sultan Abdul Aziz Shah Subang, pada pukul 11.37 pagi.

“Pihak CAAM dan PDRM akan mengeluarkan kenyataan lanjut mengenai kejadian ini dan kedua-dua pihak telah menggerakkan pasukan mencari dan menyelamat  di lokasi sebenar, berdasarkan prosedur yang ditetapkan,” katanya ketika ditemui pemberita selepas mengadakan lawatan ke Stesen KTMB Ipoh, hari ini.

Beliau berkata Ketua Pegawai Eksekutif CAAM Datuk Kapten Chester Voo dengan kerjasama polis Tapah, sedang giat menjalankan operasi mencari dan menyelamat termasuk melalui laluan darat.

“Kita doakan agar pasukan mencari dan menyelamat itu dapat maklumat yang diperlukan untuk tentukan kawasan sebenar pesawat berkenaan dan kita berharap menerima berita baik.

“Kalau ikutkan kepada menara kawalan, radar menunjukkan pesawat itu sudah berada di atas tanah namun kita nakkan kepastian dan tidak boleh buat sebarang andaian jadi satu laporan lengkap akan dikeluarkan oleh CAAM,” katanya.

Tambahnya, lokasi sebenar pesawat terbabit tidak dikenal pasti namun difahamkan ia berada dalam kawasan hutan dekat Bidor dan pihaknya dimaklumkan pihak PDRM sedang mengesan laluan masuk ke tempat berkenaan.

Ketua Polis Daerah Tapah Supt Wan Azharuddin Wan Ismail ketika dihubungi berkata berdasarkan longitud dan latitud lokasi diberikan CAAM, lokasi terakhir ia dikesan adalah berhampiran Hutan Simpan Chikus, Langkap di Teluk Intan dan pihaknya bersama polis daerah Hilir Perak dengan bantuan pihak bomba sedang giat melakukan pencarian.


PM menghadap Agong, dipercayai persembah cadangan senarai Kabinet

KUANTAN 26 Ogos – Perdana Menteri Datuk Seri Ismail Sabri Yaakob hari ini menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, dipercayai bagi mempersembahkan cadangan senarai Kabinet kepada Seri Paduka di Istana Abdulaziz di sini.

Pengumuman itu sekali gus akan dapat menamatkan spekulasi mengenai senarai jemaah menteri baharu, memandangkan sebelum ini terdapat beberapa senarai tular di media sosial, namun dinafikan oleh Ismail Sabri yang meminta masyarakat menunggu senarai rasmi daripada beliau.

Desas-desus kehadiran perdana menteri ke Pahang mula tersebar sejak semalam, menyebabkan perkarangan Istana Abdulaziz mula dikunjungi pengamal media sejak pagi tadi.


6,849 kes baharu, Selangor kekal catat kes tertinggi- KP Kesihatan

Menerusi perkongsian di Twitter, Ketua Pengarah Kesihatan Tan Sri Dr Noor Hisham Abdullah berkata, Selangor kekal mencatat kes harian tertinggi sebanyak 2,558, diikuti Kuala Lumpur (884); Sarawak (699); Negeri Sembilan (685); Johor (426); Sabah (309) dan Kelantan (248).

Selain itu, Pulau Pinang mencatatkan 205 kes; Labuan (176); Melaka (170); Perak dan Kedah (masing-masing 161); Pahang (89); Terengganu (66); Putrajaya (10) dan Perlis (dua).


MPM cadang anjur kejohanan maya paralimpik

PAYA RUMPUT 18 Dis. – Majlis Paralimpik Malaysia (MPM) merancang menganjurkan kejohanan secara maya untuk atlet paralimpik negara bagi mengisi ketiadaan sebarang aktiviti dan kejohanan sukan susulan penularan pandemik COVID-19.

Presidennya Datuk Seri Megat D Shahriman Zaharudin berkata, perkara itu merupakan antara agenda yang perlu dilakukan dalam usaha memastikan prestasi atlet tidak terjejas sepanjang tempoh ini.

Beliau bagaimanapun memaklumkan keperluan mewujudkan mekanisme khas  sebelum menganjur sebarang kejohanan maya atau secara dalam talian bagi mengelakkan berlakunya sebarang masalah yang boleh memberi kesan kepada penganjurannya di kemudian hari.

“Bila tiada pertandingan, prestasi atlet akan jatuh. Jadi sebab itulah kita di MPM memberi fokus dan penekanan kepada kejohanan secara maya.

“Kelengkapan itu termasuklah dari segi peralatan, garis panduan dan prosedur operasi standard (SOP) yang khusus agar ia tidak jadi cacamarba nanti,” katanya.

Dalam program itu, seramai 40 atlet dan bekas atlet paralimpik Negeri Melaka menerima barangan keperluan asas yang disumbangkan gedung pakaian Jakel.

Mengulas mengenai sumbangan tersebut, Megat D Shariman percaya ia sedikit sebanyak dapat meringankan beban atlet serta bekas atlet paralimpik yang terkesan sepanjang penularan pandemik COVID-19 yang melanda dunia.

Menurutnya lagi, program penyampaian sumbangan itu akan diperluas ke negeri-negeri lain dalam Malaysia dalam usaha menjaga kebajikan serta memastikan tiada atlet yang terpinggir sepanjang tempoh-tempoh sukar ini.


Dapur baharu untuk pengusaha makanan kecil – Exco

AYER KEROH 30 Mei – Pusat Kegiatan Jabatan Kemajuan Masyarakat (KEMAS) Serkam, bakal dilengkapi kemudahan ruang dapur yang lebih besar dan peralatan memasak terkini menjelang hujung tahun ini.

Exco Kemajuan Desa, Pertanian dan Keterjaminan Makanan negeri, Dr. Muhamad Akmal Saleh berkata, inisiatif itu bakal memberikan lebih keselesaan kepada pengusaha makanan kecil-kecilan.

Katanya, cadangan itu adalah hasil lawatan dan perjumpaan bersama pengusaha makanan berkenaan yang sebelum ini tidak mampu memenuhi permintaan tinggi daripada pelanggan berikutan ruang dapur selain kemudahan memasak dimiliki terhad.

“Antara kekangan mereka ini adalah membabitkan peralatan memasak yang sebelum ini bersaiz kecil, jadi tidak boleh siapkan tempahan dalam jumlah besar dalam satu-satu masa.

“Jadi ini membantutkan perkembangan perniagaan mereka, insya-Allah dengan kerjasama agensi seperti KEMAS dan jabatan kerajaan yang lain, kita akan mewujudkan ‘common kitchen’ di Pusat Kegiatan KEMAS Serkam untuk pengusaha makanan kecil ini,” katanya.

Dr. Muhamad Akmal berkata, pihaknya berusaha mendapatkan ketuhar dan dapur memasak yang lebih besar bagi membantu meningkatkan jumlah pengeluaran pengusaha makanan terbabit.

“Jika ada ketuhar yang besar, dapur besar, ‘mixer’ (mesin pembancuh) besar dan canggih, jadi mereka
boleh datang untuk guna, hasilkan makanan mereka dalam kapasiti lebih banyak.


Henti keluar kenyataan mengelirukan- Mustapa

PASIR MAS 8 Ogos – Semua pihak perlu berhenti mengeluarkan apa-apa kenyataan berhubung majoriti kerajaan Perikatan Nasional (PN) pimpinan Perdana Menteri Tan Sri Muhyiddin Yassin dan sebaliknya menunggu sehingga parlimen kembali bersidang bulan depan bagi menyelesaikan apa jua isu mengenainya, kata Menteri di Jabatan Perdana Menteri (Ekonomi) Datuk Seri Mustapa Mohamed.

Beliau meminta supaya semua pihak berhenti mengeluarkan kenyataan mengelirukan yang boleh mengganggu usaha kerajaan menangani krisis kesihatan melibatkan COVID-19 dan krisis ekonomi, sementara menunggu sidang parlimen itu.

Beliau ditemui pemberita selepas melawat Projek Pelaksanaan Segera Bagi Menangani Bencana Runtuhan Tebing Sungai Kelantan di Kampung Pohon Celagi, di sini hari ini.


Majlis Perumahan Mampu Milik Negara sasar satu keluarga satu rumah

PUTRAJAYA, 10 Feb – Majlis Perumahan Mampu Milik Negara (MPMMN) hari ini bersetuju meletakkan sasaran – Satu Keluarga, Satu Rumah – dalam misi penyediaan rumah mampu milik di negara ini, kata Menteri Perumahan dan Kerajaan Tempatan Datuk Seri Reezal Merican Naina Merican.

Beliau berkata sasaran itu bertepatan dengan misi Kementerian Perumahan dan Kerajaan Tempatan (KPKT), yang sedang giat menggerakkan agenda Home Ownership Programme (HOPE) dengan melihat ekosistem perumahan itu secara menyeluruh dan holistik iaitu availability, affordability, accessibility, quality dan liveability.

Beliau berkata mesyuarat MPMMN yang dipengerusikan Perdana Menteri Datuk Seri Ismail Sabri Yaakob hari ini, telah melihat secara menyeluruh perumahan mampu milik dan memutuskan kerangka hala tuju baharu, strategi serta gandingan sinergi semua pihak.

“Mampu milik di Kuala Lumpur, belum tentu mampu milik di Kinabatangan. Begitu juga di Ipoh dengan Gerik. Ada perbezaan kemampuan dan ini yang akan diberi penekanan oleh kerajaan,” katanya dalam hantaran di laman Facebook miliknya mengenai mesyuarat MPMMN.

MPMMN yang telah diaktifkan semula dalam mesyuarat Jemaah Menteri pada 19 Nov, adalah platform bagi membincangkan dan menyelaras hala tuju perancangan, penyelarasan serta pemantauan bagi penyediaan rumah mampu milik di seluruh negara.

Reezal Merican berkata mesyuarat hari ini turut dibincangkan isu-isu berkenaan perancangan, penyelarasan dan penyediaan 500,000 rumah mampu milik, yang disasarkan di dalam Rancangan Malaysia Ke-12.

Mesyuarat turut menyentuh tentang hala tuju perumahan sosial yang dilaksanakan oleh kerajaan dan swasta; membincang dan menyelaras isu-isu berkenaan perumahan mampu milik dan cadangan konsep baharu; serta membincang dan mencadangkan penambahbaikan ke atas isu-isu pemilikan rumah terutamanya aspek pembiayaan.- BERNAMA


Penemuan bangkai, rangka kucing: Polis buru suspek

KUALA LUMPUR, 25 Mac – Polis sedang mengesan individu yang dipercayai terlibat dalam kes penemuan puluhan bangkai dan rangka kucing di sebuah rumah sewa di Kondominium Bayu Tasik, Bandar Sri Permaisuri, Cheras, di sini, pada 11 Mac lepas.

Ketua Polis Daerah Cheras ACP Zam Halim Jamaluddin polis menerima laporan berhubung kejadian itu pada 13 Mac lepas dan telah pun membuka berkata kertas siasatan mengikut Seksyen 428 Kanun Keseksaan kerana melakukan khianat dan membunuh haiwan.

“Saya mengesahkan telah menerima laporan polis daripada pemilik rumah sewa berkenaan dan siasatan sedang dijalankan termasuklah mengenal pasti suspek terlibat,” katanya ringkas ketika dihubungi hari ini.

Semalam Persatuan Haiwan Malaysia (MAA) menerusi akaun Facebooknya mendedahkan tentang penemuan puluhan rangka, organ dan bangkai kucing di dalam sebuah rumah yang disewa oleh seorang lelaki berusia 31 tahun di sebuah kondominium di Bandar Sri Permaisuri, Cheras.


Potensi besar kemajuan Klebang

KLEBANG 6 September – Pembangunan berkualiti dalam pelbagai sektor bakal menjadi misi Datuk Lim Ban Hong dalam mewajah Dewan Undangan Negeri (DUN) Klebang dalam tempoh lima tahun ini.

Sebagai Ahli Dewan Undangan Negeri (Adun) Klebang, Ban Hong berkata, kepentingan untuk rakyat harus diutamakan dalam apa jua pembangunan atau kemajuan yang sedang dirangka di kawasan itu agar manfaatnya dapat dilimpahkan kepada semua.

Menurut Ban Hong, Klebang yang terletak di kawasan tambakan laut terbesar di negeri ini mempunyai pelbagai potensi boleh diteroka untuk tujuan pembangunan.

Meskipun begitu, beliau mahu projek-projek yang akan di bawa ke kawasan itu tidak hanya menguntungkan negeri semata-mata, bahkan nikmatnya turut boleh dirasai rakyat.

“Pada masa sama, kita jua mahu pembangunan yang dirangka menambah lebih banyak aktiviti perniagaan dalam merancakkan ekonomi di Klebang,” katanya yang juga Timbalan Menteri Perdagangan Antarabangsa dan Industri.

Ban Hong berkata, di sebalik kemajuan Klebang masa kini, ramai tidak mengetahui bahawa kawasan itu sebenarnya merupakan antara kawasan pertanian terbesar di Melaka.

Katanya, Klebang mempunyai sawah padi antara yang terbesar, selain turut memiliki kebun buah-buahan dan sayur-sayuran yang menyumbang kepada bekalan makanan di negeri ini.

Oleh sebab itu, katanya, beliau mahu aktiviti pertanian di kawasan itu diberi tumpuan khusus dengan menaik taraf sistem perparitan dan pemasangan saluran air, selain membina rumah pam yang sesuai dengan perkembangan sektor pertanian di kawasan itu.

“Kerja naik taraf ini penting bagi memastikan air yang disalurkan mencukupi kepada semua kawasan pertanian dan sawah padi. Buat masa ini, kerja-kerja naik taraf sedang dalam proses,” katanya.

Selain itu, beliau berkata, kepentingan golongan nelayan di kawasan itu juga sama sekali tidak dilupakan memandangkan Klebang memiliki dua pengkalan nelayan di Klebang Besar dan Lereh.

“Untuk nelayan, kita akan beri tumpuan kepada kerja naik taraf infrastruktur seperti pembinaan pelantar dan menaik taraf jeti untuk memberikan kelengkapan lebih selesa kepada nelayan,” katanya.

Ban Hong yang mengangkat sumpah sebagai Adun Klebang buat kali kedua pada November tahun lalu berkata, dalam manifesto yang dibentangnya sebelum ini, beliau juga mahu memastikan golongan muda di Klebang dapat memiliki rumah sendiri.

“Kita berharap projek perumahan yang dirangka di kawasan ini dapat menampung keperluan golongan muda dan orang kurang upaya (OKU) yang belum memiliki rumah untuk diberi keutamaan.

“Pada masa sama, saya juga akan terus memantau Projek Perumahan Rakyat (PPR) Klebang yang sebelum ini terbengkalai dan kerja pemulihannya sudah kembali bermula.

Sempena kemerdekaan ke-65 tahun ini, Ban Hong turut tidak melupakan jasa dan pengorbanan petugas keselamatan yang terlah berkorban untuk negara selama ini.

Menurutnya, lawatan itu turut disertai sekumpulan anak muda bertujuan untuk memupuk semangat patriotisme dalam kalangan belia, selain membolehkan mereka mendengar sendiri kisah dan pengalaman petugas keselamatan dalam mempertahankan negara.

Politik:-
– Naib Presiden MCA
– AJK MCA Pusat (2013 – kini)
– Pengerusi Jawatankuasa Perhubungan MCA Negeri Melaka (2015 – kini)
– Ketua MCA Bahagian Tangga Batu (2013 – kini)

Sekolah:-
– Sekolah Menengah: 2
– Sekolah Kebangsaan: 3
– Sekolah Rendah Agama JAIM: 5
-Sekolah Tahfiz: 2
– Sekolah Jenis Kebangsaan (Cina): 2


Institusi kewangan Islam, cendiakawan syariah berperanan penting dalam pemulihan COVID-19

KUALA LUMPUR 11 Mac. – Kalangan institusi kewangan Islam dan cendekiawan Syariah memainkan peranan penting dalam menyumbang pelbagai agenda serta kaedah bermakna bagi menjayakan proses pemulihan pandemik COVID-19.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata kewangan Islam misalnya perlu memastikan aspek seperti perkhidmatan kewangan dapat menambah nilai serta menghasilkan impak positif ke atas ekonomi dan kemaslahatan masyarakat secara amnya dalam memenuhi tuntutan Islam dengan prinsip Syariah Islam digunapakai dalam pelaksanaannya.

“Dalam menangani impak COVID-19, saya penuh yakin bahawa nilai-nilai murni selaras dengan tuntutan syarak merupakan asas pertimbangan penting bagi kerajaan dan industri kewangan Islam secara bersama (untuk) mengambil langkah mencapai tuntutan Maqasid Syariah yang menekankan kesejahteraan agama, kehidupan, akal, keturunan dan harta,” katanya.

Beliau berkata demikian dalam ucapan perasmian Muzakarah Penasihat Syariah Kewangan Islam 2021 ke-14 yang diadakan secara maya, di sini, pada Khamis.

Menjelaskan selanjutnya, Zulkifli menegaskan bahawa di Malaysia, tuntutan memenuhi Maqasid Syariah merupakan asas pertimbangan bagi beberapa keputusan Majlis Penasihat Syariah Bank Negara Malaysia (BNM) serta Suruhanjaya Sekuriti Malaysia (SC).

“Misalnya, institusi perbankan Islam tidak dibenarkan mengambil kira keuntungan terakru bagi pembiayaan sedia ada dalam penentuan amaun prinsipal yang baharu merangkumi pembiayaan yang distruktur atau dijadual semula.

Menurut Zulkifli, beberapa inisiatif produk muamalat agensi agama di Jabatan Perdana Menteri (Hal Ehwal Agama) adalah seperti Inisiatif Waqaf dan Tabung Musaadah COVID 1.0 dan 2.0.

Inisiatif Waqaf merangkumi perkhidmatan wakaf kepada pemegang unit Amanah Saham Nasional Berhad (ASNB) manakala wakaf air telah mencecah kutipan RM223,461 setakat 31 Januari 2021.

Selain itu, Tabung Musaadah COVID 1.0 dan 2.0 pula berjaya menyalurkan sejumlah RM363.5 juta kepada mereka yang terkesan akibat COVID-19 setakat November 2020, kata beliau.

Mengulas mengenai muzakarah yang bertemakan ‘Kewangan Islam Ke Arah Penyelesaian Ekonomi Semasa’, Zulkifli menyifatkan topik perbincangan seperti kewangan sosial Islam, takaful ketika COVID-19, fatwa-fatwa semasa kewangan Islam dan hala tuju kewangan Islam, amat wajar diperincikan serta sesuai dengan latar belakang ekonomi dan COVID-19 yang dihadapi sekarang.

“Kewangan Sosial Islam yang semakin popular serta selari dengan sistem kewangan moden di kebanyakan negara-negara Islam termasuk Malaysia, sewajarnya diperluas seperti perkembangan sistem kewangan Islam dan perbankan Islam.

“Sudah tentu usaha-usaha bersepadu pihak regulasi (pengawalseliaan) seperti BNM, SC, industri kewangan Islam dan cendekiawan kewangan Islam memperluaskan agenda Kewangan Sosial Islam juga sekali gus dapat melonjakkan sistem muamalat Islam,” katanya.


Pelumba drag maut ketika perlumbaan

KUALA NERUS, 15 Okt – Perlumbaan Battle of The King (BOTK) 2022 yang berlangsung di Litar Perlumbaan Terengganu, Gong Badak dekat sini dihentikan serta-merta, selepas seorang pesertanya maut ketika perlumbaan.

Menurut penganjur, siri perlumbaan yang sepatutnya berakhir esok ditamatkan serta-merta hari ini dan akan ditangguhkan ke suatu tarikh lain, bagi menghormati mangsa dan keluarga.

“Sebagai penghormatan, pihak pengurusan, semua rakan program dan pasukan drag, mengambil keputusan untuk menangguhkan acara BOTK 2022 ini ke suatu tarikh lain yang akan ditentukan kelak,” menurut kenyataan itu.

Menurut sumber seorang pelumba drag Apeh Jamal atau nama sebenarnya Muhamad Hafez Jamal Jamaludin, 40, maut sewaktu menyertai perlumbaan drag BOTK 2022 pada 11.35 pagi tadi.

Mangsa meninggal dunia akibat kecederaan parah selepas kereta jenis Mitsubishi Lancer Evo yang dipandunya, hilang kawalan lalu terbabas melepasi trek perlumbaan sebelum merempuh sebatang pokok.


94,000 pelajar mulakan sesi persekolahan bersemuka hari ini

Ia melibatkan pelajar di Pulau Pinang, Perak dan Sabah yang berada dalam Fasa Dua; Wilayah Persekutuan Kuala Lumpur dan Putrajaya, Selangor, Melaka, Perlis, Pahang dan Sarawak (Fasa Tiga); Negeri Sembilan dan Wilayah Persekutuan Labuan (Fasa Empat).

Pembukaan sekolah hari ini membabitkan pelajar Tingkatan Enam Semester Dua, kelas peperiksaan antarabangsa, murid berkeperluan khas (MBK) dan Program Pendidikan Khas Integrasi (PPKI) yang hadir tanpa penggiliran mengikut ketetapan Fasa Dua.

Bagi Negeri Sembilan dan Labuan, ia melibatkan murid prasekolah, MBK dan PPKI, pelajar kelas peperiksaan awam di sekolah asrama, sekolah harian dan swasta serta kelas peperiksaan antarabangsa, mengikut ketetapan Fasa Tiga.

Semalam, sesi persekolahan secara bersemuka bermula di Terengganu, Kelantan dan Langkawi selepas kira-kira enam bulan sekolah di seluruh negara ditutup berikutan penularan COVID-19.


Jabatan Meteorologi keluar nasihat taufan Surigae

KUALA LUMPUR, 20 April – Jabatan Meteorologi Malaysia (MetMalaysia) mengeluarkan nasihat taufan (Surigae) yang berada di kedudukan 1,401 kilometer (km) ke timur laut Sandakan, Sabah.

Jabatan itu turut memaklumkan berdasarkan pencerapan pada 11 pagi, angin taufan tersebut bergerak ke arah utara barat laut dengan kelajuan 6 km sejam (km/j), manakala kelajuan angin boleh mencapai maksimum 176 km/j.


Kejadian tertarik langsir, punca Siti Bainun mula ‘naik hantu’, pukul Bella – Saksi

KUALA LUMPUR, 15 April – Kejadian tertarik langsir sehingga besi penggantung langsir tercabut menjadi punca pengasas Rumah Bonda, Siti Bainun Ahd Razali mula ‘naik hantu’ dan bertindak memukul serta memarahi remaja perempuan sindrom down yang dikenali sebagai Bella.

Yasmin Nahar Mahmood, 19, penghuni Rumah Bonda, memberitahu Mahkamah Sesyen hari ini bahawa Siti Bainun mula mendera remaja itu secara fizikal pada Mac 2021.

Semasa pemeriksaan balas oleh peguam Asiah Abdul Jalil yang mewakili Siti Bainun, saksi pendakwaan kelima itu berkata susulan kejadian tertarik langsir itu, Bella diberi layanan berbeza oleh tertuduh yang dipanggil bonda oleh remaja itu.

Ditanya peguam itu selepas kejadian tersebut, adakah Bella terus didera dengan air panas, Yasmin berkata: “Didera tetapi belum disimbah air panas”.

Yasmin juga mengekalkan keterangannya sebelum ini bahawa Siti Bainun menyuruhnya menyimbah air panas ke atas Bella sebanyak tiga kali seminggu menggunakan cawan plastik yang tidak bertangkai berwarna kuning dan picagari.

Selain itu, Yasmin turut mengekalkan keterangannya sebelum ini bahawa Bella akan dibogelkan, diikat dan dibaringkan sebelum dicurahkan air panas berwap daripada mesin air pada bahagian tertentu badan remaja itu.

Semasa ditunjukkan gambar kecederaan pada badan Bella, Yasmin menyatakan parut yang jelas kelihatan adalah di paha kanan, pergelangan kaki dan lutut akibat kesan dipijak.

Yasmin turut bersetuju dengan cadangan peguam bahawa kejadian dera itu berlaku di bahagian bilik dobi, ruang tamu dan tandas di rumah tersebut, namun saksi itu tidak mengetahui motif Bella didera.

Kepada soalan lain, Yasmin memberitahu beliau tidak pasti sama ada jiran di kondominum (tempat Bella tinggal) ada mendengar atau melihat remaja itu didera antara Mac hingga Jun 2021.

Bagaimanapun, saksi itu bersetuju dengan cadangan peguam bahawa jika pintu gelongsor di ruang tamu dibuka, sesiapa sahaja boleh mendengar jeritan kanak-kanak menangis atau muzik daripada jiran-jiran sekeliling.

Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021. Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.


Raja-raja Melayu berangkat untuk perbincangan khas di Istana Negara

KUALA LUMPUR, 24 Nov – Raja-Raja Melayu berangkat ke Istana Negara hari ini bagi menghadiri Perbincangan Khas Raja-Raja Melayu berhubung pembentukan kerajaan baharu.

Kenderaan rasmi dari Istana Johor antara terawal dilihat memasuki pintu utama Istana Negara pada 9.40 pagi dengan membawa Sultan Johor Sultan Ibrahim Sultan Iskandar, diikuti konvoi kenderaan Pemangku Raja Pahang Tengku Hassanal Ibrahim Alam Shah Al-Sultan Abdullah pada 10.21 pagi.

Raja Muda Perlis Tuanku Syed Faizuddin Putra Jamalullail pula berangkat tiba pada 10.29 pagi, disusuli Sultan Selangor Sultan Sharafuddin Idris Shah pada 10.46 pagi, Sultan Kedah Al Aminul Karim Sultan Sallehuddin Sultan Badlishah, Sultan Perak Sultan Nazrin Shah, Yang Dipertuan Besar Negeri Sembilan Tuanku Muhriz Almarhum Tuanku Munawir dan Sultan Terengganu Sultan Mizan Zainal Abidin.

Semalam, Datuk Pengelola Bijaya Diraja Datuk Seri Ahmad Fadil Shamsuddin dalam kenyataan berkata Seri Paduka telah menitah perkenan untuk Istana Negara menganjurkan Perbincangan Khas Raja-Raja Melayu itu di Istana Negara.

“Perbincangan Khas Raja-Raja Melayu ini bertujuan untuk Seri Paduka Baginda mendapatkan pandangan Duli-duli Yang Maha Mulia Raja-Raja Melayu bagi Baginda membuat keputusan demi kepentingan dan kesejahteraan negara dan rakyat,” katanya.

Perbincangan Khas Raja-Raja Melayu itu susulan daripada sesi menghadap wakil-wakil Barisan Nasional (BN) dan Gabungan Parti Sarawak (GPS) secara berasingan di Istana Negara semalam manakala sesi menghadap ketua-ketua gabungan Pakatan Harapan (PH) dan Perikatan Nasional (PN) secara berasingan pula pada Selasa.

Keputusan Pilihan Raya Umum ke-15 (PRU15) pada Sabtu lepas berakhir dengan situasi Parlimen tergantung apabila tiada parti atau gabungan parti politik mendapat majoriti mudah bagi membentuk kerajaan Persekutuan. Majoriti mudah untuk membentuk kerajaan adalah 112 kerusi.

Pada PRU itu, PH memperoleh 82 kerusi; PN 73 kerusi; BN (30); Gabungan Parti Sarawak (23); Gabungan Rakyat Sabah (enam); Warisan (tiga); Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM), masing-masing menang satu kerusi.

Sementara itu, hari ini juga berlangsung proses penamaan calon bagi pilihan raya kerusi Parlimen Padang Serai di Kedah dan Dewan Undangan Negeri (DUN) Tioman di Pahang yang diadakan serentak susulan kematian calon di kedua-dua kerusi berkenaan sebelum hari pengundian PRU15.


FAMA Melaka bantu pasarkan 10 tan metrik tembikai Terengganu

JASIN 3 Jun – Lembaga Pemasaran Pertanian Persekutuan (FAMA) Melaka membantu memasarkan 10 tan metrik tembikai dari Negeri Terengganu sekali gus mengelakkan lambakan hasil pertanian itu.

Ahli Lembaga Pengarah FAMA Datuk Wira Ghazale Muhamad berkata, usaha itu untuk membantu golongan petani di negeri berkenaan yang tidak dapat menjual hasil pertanian mereka.

“Kita jual tembikai dengan harga RM0.80 sekilogram, FAMA Melaka sedia membeli barangan hasil pertanian mereka (petani) dan kami akan cuba pasarkan di Pasar Segar Terkawal (PST), outlet-outlet FAMA, Agrobazaar Rakyat, pasar raya dan lain-lain.

“Ini bagi membantu petani memasarkan produk mereka dalam musim ‘lockdown’, kita sedia maklum mereka tak dapat nak hantar hasil pertanian mereka keluar dan juga mungkin pembeli ataupun pihak pemborong tidak membeli,” katanya pada sidang media selepas penyerahan barangan bagi Program PST secara pandu lalu di Japerun Rim, di sini hari ini.

Mengulas lanjut, Ghazale berkata setakat ini pihaknya tidak menerima sebarang laporan mengenai lambakan hasil pertanian di negeri ini sama ada sayur-sayuran ataupun buah-buahan.

“Sekiranya petani menghadapi masalah untuk memasarkan produk dan hasil pertanian, kita sarankan untuk hubungi Bilik Gerakan FAMA Melaka di Ayer Keroh bagi menyalurkan permasalahan itu supaya tindakan segera diambil.


45 penagih dadah ditahan di Pasir Panjang

PORT DICKSON 7 Sept – Seramai 45 individu termasuk warga emas berusia 70 tahun disyaki penagih dadah, ditahan menerusi Op Sarang di ladang kelapa sawit di Pasir Panjang, di sini, semalam.

Ketua Polis Daerah Port Dickson Superintendan Aidi Sham Mohamed berkata, ketika serbuan, sekumpulan lelaki berada di kawasan berkenaan cuba melarikan diri, namun gagal kerana sudah dikepung oleh sepasukan anggota polis dalam operasi bermula jam 8 pagi hingga 12.30 tengah hari.

Katanya kesemua mereka berusia 21 tahun hingga 70 tahun itu ditahan dalam operasi dilakukan hasil maklumat orang awam, yang memaklumkan kawasan itu merupakan ‘sarang’ baharu penagihan dadah.

“Dalam serbuan itu, pihak polis merampas paket lutsinar yang mengandungi dadah berbahaya disyaki heroin seberat 49.61 gram (g), tiga tiub straw pendek yang mengandungi dadah disyaki jenis heroin seberat 0.65g dan 14 paket plastik lutsinar yang mengandungi ketulan kristal disyaki dadah jenis syabu seberat 11.55g,” katanya dalam kenyataan di sini, hari ini.

Aidi Sham berkata, hasil ujian air kencing mendapati kesemua individu berkenaan positif dadah, iaitu seorang daripada mereka positif methamphetamine manakala 44 individu positif morfin.

Katanya, kes disiasat di bawah Seksyen 39B Akta Dadah Merbahaya (ADB) 1952, Seksyen 12 (2) ADB 1952 dan Seksyen 15(1)(a) ADB 1952.


Hari Malaysia: Manfaat riadah terapi keluarga

KLEBANG 16 Sept. – Meskipun hanya cuti sehari bersempena Hari Malaysia, ia sudah cukup untuk membawa keluarga keluar beriadah dan bersantai di tepi pantai bagi terapi diri dan anak-anak.

Rata-rata itu antara jawapan ibu bapa yang membawa anak-anak ke Pantai Klebang kerana tidak mahu melepaskan peluang mengunjungi kawasan riadah popular itu.

Tinjauan Melaka Hari Ini (MHI) di pantai tersebut mendapati orang ramai mula berkunjung ke pantai terbabit seawal jam 9 pagi tadi.

Bagi Hadijah Ahmad, 45, cuti umum sempena Hari Malaysia itu perlu dimanfaatkan dengan membawa keluar anak-anak selepas sekian lama hanya duduk di rumah.

“Pantai Klebang ni memang akan ramai kalau hujung minggu, cuti umum macam hari ini, jadi saya dan suami bawa anak-anak keluar hirup udara segar dan main pasir pantai, tengok anak pun seronok.

“Kalau sebelum ini, anak sibuk dengan PdPR (Pengajaran dan Pembelajaran di Rumah), kelas atas talian, jadi bila kita dapat cuti bawa anak keluar, seronoklah, dapat lihat persekitaran lain untuk mereka.

“Masa yang sama, ajar juga anak-anak untuk sentiasa jaga SOP (prosedur operasi standard, dalam keadaan endemik ini,” kata ibu anak empat itu.

Nada sama juga disuarakan oleh anggota polis, Khairul Mohd Taqwa Khalid, 32, yang mengambil peluang cuti sehari itu untuk membawa isteri dan anak-anak menghirup udara pantai selepas sekian lama mereka ‘terkurung’ di rumah.

Katanya yang bekerja syif malam, tidak mahu hanya duduk ‘melepet’ di rumah, tujuannya bawa anak keluar kerana kesibukannya yang bertugas sebagai barisan hadapan.

“Kelonggaran diberikan kerajaan kepada individu yang sudah lengkap dua dos vaksin adalah tepat kerana dapat meredakan tekanan ibu bapa dan anak-anak yang sebelum ini terhad untuk melakukan aktiviti.

“Sukar untuk saya yang bekerja sebagai polis untuk dapat cuti, kebetulan kerja syif malam hari ini jadi dapatlah luangkan masa bawa mereka bersantai di pantai hari ini.


Kurangkan 45 peratus sisa pepejal di tapak pelupusan

AYER KEROH 21 Ogos – Perbadanan Pengurusan Sisa Pepejal dan Pembersihan Awam (SWCorp) menyasarkan 40 peratus kutipan kitar semula di seluruh negara menjelang tahun 2025.

Pengerusinya, Datuk Rizalman Mokhtar berkata matlamat itu akan ditingkatkan memandangkan statistik kutipan kitar semula pada tahun ini pada kadar 32 peratus.

Ujarnya, pihak SWCorp akan terus menggandakan usaha bagi mencapai matlamat jangka pendek itu dengan melaksanakan pelbagai program kesedaran masyarakat dalam aktiviti kitar semula.

“Jadi dengan kerjasama daripada pihak kerajaan negeri, pihak berkuasa tempatan (PBT) hingga ke komuniti akan dilaksanakan untuk mencapai 40 peratus kutipan kitar semula menjelang tahun 2025,” katanya.

Majlis itu dirasmikan Exco Perumahan, Kerajaan Tempatan dan Alam Sekitar negeri Datuk Zaidi Attan yang mewakili Ketua Menteri Datuk Seri Utama Sulaiman Md Ali.


DUN PANTAI KUNDOR: 113 Aquathlon Melaka bakal diadakan tiga kali setahun

PANTAI KUNDOR 29 Mac – Penganjuran program rekreasi 113 Aquathlon Melaka 2022 bakal diadakan tiga kali setahun berikutan sambutan luar biasa terutama membabitkan pelancong asing.

Ahli Dewan Undangan Negeri (ADUN) Pantai Kundor, Tuminah Kadi berkata kekerapan pelaksanaan program itu akan diputuskan penganjur Eventure Global dan Bahagian Promosi Pelancongan (BPP) Melaka.

“Penganjuran program itu juga sekali membantu menjana ekonomi tempatan bukan sahaja peniaga di Melaka malah meningkatkan pendapatan peniaga kecil di Pantai Puteri yang sebelum ini terkesan akibat pandemik COVID-19,” katanya.

Acara itu adalah salah satu program pelancongan di Melaka melibatkan disiplin berlari dan berenang dengan lima kategori dipertandingkan iaitu kategori Junior, Youth, Open, Veteran dan Relay.


Suspek rogol remaja bukan pemain Kelantan FC

KOTA BHARU, 2 Jun – Kelantan FC hari ini mengesahkan bahawa tiada pemain pasukan itu ditahan bagi membantu siasatan kes rogol seorang remaja berusia 18 tahun, di sini Ahad lepas.

Pengurus Operasi TRW Kelantan FC Qusmaini Noor Rosli berkata perkara itu disahkan selepas siasatan dalaman oleh pihak pengurusan tertinggi pasukan berhubung isu tersebut.

“Kami (Kelantan FC) mengesahkan bahawa tiada pemain Kelantan FC yang terlibat mahupun berkait rapat dengan isu tidak bermoral ini,” katanya dalam kenyataan media hari ini.

Sebelum ini, media melaporkan suspek seorang pemain bola sepak liga tempatan berusia 28 tahun ditahan di Jalan Pantai Cahaya Bulan (PCB) di sini, selepas mangsa yang berusia 18 tahun membuat laporan polis.


Harap semua bersatu hati gerakkan Dasar Pelancongan Negara 2020-2030 – Nancy

KUALA LUMPUR, 23 Dis – Menteri Pelancongan, Seni dan Budaya Datuk Seri Nancy Shukri berharap agar semua pihak bersatu hati menggerakkan Dasar Pelancongan Negara (DPN) 2020-2030 ke arah memartabatkan Malaysia sebagai destinasi pelancongan dan kebudayaan di serata dunia.

Nancy berkata melalui dasar berkenaan, tumpuan akan diberikan kepada pelancongan lestari dan peningkatan pendapatan pelancongan yang merupakan indikator terpenting dalam memberi impak kepada ekonomi negara.

“Dalam hal ini, kita memilih untuk mengutamakan kualiti berbanding kuantiti, atau dalam istilah yang lebih mudah adalah kepada ‘quality tourist’ atau ‘high yield tourist’.

“Selain itu, kita juga berhasrat untuk menjadikan Malaysia sebagai destinasi ekopelancongan pilihan dunia berdasarkan tarikan semula jadi yang ada di Malaysia,” katanya dalam ucapan alu-aluannya pada majlis pelancaran DPN 2020-2030 yang diadakan secara dalam talian hari ini.

Menurut Muhyiddin, DPN 2020-2030 yang dilancarkan hari ini bermatlamat menjamin kelangsungan industri pelancongan negara serta kembali menjadikan Malaysia sebagai destinasi pelancongan terpilih di peringkat global.

Perdana Menteri ketika berucap melancarkan dasar berkenaan secara dalam talian, berkata matlamat itu akan dicapai melalui pendekatan utama yang merangkumi pengukuhan daya saing, pembangunan sektor pelancongan secara lestari dan inklusif serta kesediaan mengharungi bencana pada masa akan datang.- BERNAMA


KPLB kumpul data di seluruh negeri terjejas banjir untuk pelan pembaikan kos

PUTRAJAYA, 2 Jan – Kementerian Pembangunan Luar Bandar (KPLB) sedang mengumpul data di seluruh negeri yang terjejas banjir untuk pelan pembaikan dan peruntukan kos bagi Program Perumahan Rakyat Termiskin (PPRT), jalan kampung, jalan perhubungan desa, jambatan, longkang surau, taska, tabika serta ameniti sosial lain di bawah seliaannya.

Menteri Pembangunan Luar Bandar Datuk Seri Mahdzir Khalid berkata ketika ini dalam fasa pascabanjir, KPLB dan semua agensinya sedang melaksanakan kerja-kerja penilaian kerosakan yang dialami mangsa banjir, selain menjalankan kerja-kerja pembersihan menerusi pasukan sukarelawan kita yang turun padang di Bentong, Hulu Langat dan juga Banting, untuk membantu mangsa banjir.

Selain itu beliau berkata Majlis Amanah Rakyat (Mara), turut meringankan beban kewangan mangsa banjir dengan memberi kelonggaran penjadualan semula bayaran balik pinjaman pelajaran dan perniagaan, selain pengecualian bayaran sewaan premis perniagaan kepada peniaga yang terjejas.

“MARA juga tidak akan meneruskan sebarang tindakan penguatkuasaan ke atas peminjam kemudahan MARA yang terkesan dengan bencana banjir luar biasa yang melanda kali ini. Bagi penyewa premis perniagaan MARA pula, pertimbangan pengecualian bayaran sewa adalah berdasarkan kerosakan dan kerugian yang ditanggung penyewa,” katanya dalam satu kenyataan di sini hari ini.

Mahdzir berkata KPLB berharap program bantuan yang menyeluruh ini, akan dapat membantu melegakan kebimbangan terhadap komitmen kewangan di waktu yang sungguh mencabar ini, sambil mengekalkan simpanan Kumpulan Wang Simpanan Pekerja (KWSP) masing-masing.

Beliau berkata KPLB mengambil serius untuk menyegerakan bantuan banjir Keluarga Malaysia, berdasarkan inisiatif yang diumumkan Perdana Menteri Datuk Seri Ismail Sabri Yaakob dalam perutusan tahun baru.

Antara agensi terlibat MARA, Pihak Berkuasa Kemajuan Pekebun Kecil Perusahaan Getah (RISDA), Lembaga Penyatuan dan Pemulihan Tanah Persekutuan (Felcra), Lembaga Kemajuan Johor Tenggara (KEJORA), Lembaga Kemajuan Kelantan Selatan (KESEDAR), Lembaga Kemajuan Trengganu Tengah (KETENGAH), Lembaga Kemajuan Wilayah Kedah (KEDA) dan Lembaga Kemajuan Wilayah Pulau Pinang (PERDA).

Mahdzir berkata KPLB juga komited dalam memastikan segala bantuan disalurkan segera, bagi memastikan kebajikan dan keperluan mangsa banjir terutama di luar bandar terjamin.

Katanya lebih tiga ribu sukarelawan KPLB dan agensinya digerakkan bagi membantu kerja-kerja pembersihan rumah mangsa banjir, termasuk membaiki pendawaian dan barangan elektrik di kawasan angkat di Bukit Changgang, Banting, Huala Langat dan Kampung Karak Setia, Bentong, Pahang.

Antara peruntukan disalurkan KPLB adalah RM4 juta dalam bentuk sumbangan barangan keperluan seperti bakul makanan dan kit pembersihan diri kepada mangsa banjir, RM15,000 bagi bantuan baik pulih rumah dan RM56,000 bagi bantuan bina baharu rumah mangsa banjir yang kehilangan kediaman sepenuhnya.- BERNAMA


Amalan demokrasi masih hidup- Saifuddin

KUALA LUMPUR 5 Ogos – Pengumuman Perdana Menteri Tan Sri Muhyiddin Yassin berhubung pembentangan usul undi percaya kepada beliau pada sidang Parlimen bulan depan membuktikan amalan demokrasi di negara ini masih hidup, kata Menteri Komunikasi dan Multimedia Datuk Saifuddin Abdullah.

Beliau berkata, pengumuman itu sekurang-kurangnya boleh menamatkan perdebatan berhubung keabsahan Muhyiddin sebagai perdana menteri yang sering kali dibangkitkan oleh pihak pembangkang.

“Itu pada saya adalah demokrasi yang masih hidup. Kita boleh syarah, boleh didebatkan…tapi hakikatnya kalau kita guna nilai ambang, ia memenuhi paling minimum demokrasi itu masih berjalan.

“Pada saya cara yang berhemah, yang orang kata menghormati kedudukan Yang di-Pertuan Agong…juga yang ditetapkan dalam Perlembagaan yakni pergi ke Parlimen untuk mendapatkan undi sokongan, itu pada saya jalan (kaedah) yang bijaksana. Kalau tidak ia tidak akan ada akhirnya, tiada kesudahannya,” katanya ketika menjadi tetamu program Bicara Naratif bertajuk ‘Meneruskan Penghayatan Demokrasi’ yang disiarkan di TV1 malam tadi.

Muhyiddin dalam perutusan khas semalam berkata, beliau telah menyembah maklum kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bahawa beliau akan menentukan keabsahannya sebagai perdana menteri di Parlimen dengan membenarkan suatu usul undi percaya kepadanya dibentangkan di Dewan Rakyat pada September.

Beliau berkata melalui cara itu, kedudukan beliau sebagai perdana menteri dan Perikatan Nasional sebagai kerajaan yang memerintah akan dapat ditentukan mengikut lunas undang-undang dan Perlembagaan.

Saifuddin menyifatkan tindakan Muhyiddin menghadap Yang di-Pertuan Agong pagi semalam adalah berhemah dan sangat tertib untuk memastikan perkara-perkara yang telah dibincangkan mendapat perkenan Seri Paduka.

“Saya harap ini membuka lembaran baharu dalam kalangan rakyat supaya kita jangan menafsirkan sesuatu di luar kotak sehingga benda yang tidak berlaku kita kata ia telah berlaku dan sebagainya.

“Pada saya mesyuarat Kabinet tadi, perdana menteri memberikan penjelasan yang cukup jelas dan kesimpulannya ialah ada pertemuan yang sangat baik antara perdana menteri dengan Yang di-Pertuan Agong,” katanya.

Dalam pada itu, beliau memuji parti PAS yang kekal konsisten dalam memberi sokongan dan dukungan kepada Muhyiddin tidak kira apa yang berlaku dalam perkembangan politik semasa.

“Presiden PAS Datuk Seri Abdul Hadi Awang sangat konsisten dari segi sokongan dan dukungan kepada perdana menteri, tidak berubah daripada (kepimpinan) atas sampai ke bawah. Mereka juga meneruskan perbincangan, aktiviti dengan UMNO dalam Muafakat Nasional.

“Jadi perjalanan demokrasi ini panjang, tentu kita mahukan suatu gabungan yang besar, gabungan yang boleh betul-betul menyelamatkan rakyat terutama dalam suasana pandemik sekarang,” katanya.

Ditanya adakah negara menuju politik yang matang, Saifuddin berkata prosesnya adalah panjang dan semua pihak termasuk kerajaan mahupun pembangkang seharusnya cuba mematangkan diri mereka supaya politik demokrasi yang moderat dan bijaksana dapat ditegakkan.


RM150 juta percepatkan pemberian vaksin kepada pekerja industri

PUTRAJAYA 28 Jun – Kerajaan memperuntukkan RM150 juta bagi mempercepat pelaksanaan Program Imunisasi Industri COVID-19 Kerjasama Awam-Swasta (PIKAS) bagi pemberian vaksin melibatkan pekerja industri dan kilang.

Perdana Menteri Tan Sri Muhyiddin Yassin berkata, kerajaan bersetuju majikan yang berdaftar di bawah Perbadanan Sumber Manusia Berhad (HRD Corp) boleh menggunakan baki levi semasa sehingga 10 peratus bagi kos pengurusan dan pembelian vaksin COVID-19.

Beliau berkata, majikan akan diberikan potongan cukai ke atas perbelanjaan merangkumi kos peralatan dan perkhidmatan penyediaan Pusat Pemberian Vaksin (PPV), sumbangan COVID-19 melalui projek komuniti atau amal juga diperluaskan meliputi sumbangan kepada PPV.

“Kerjasama ini (awam dan swasta) sangat penting untuk membolehkan kita mempertingkatkan kadar vaksinasi dengan segera supaya penularan berterusan di tempat kerja dapat diputuskan dan dikawal dengan lebih baik,” katanya ketika mengumumkan Pakej Perlindungan Rakyat dan Pemulihan Ekonomi (PEMULIH) bernilai RM150 bilion.

PIKAS diselaraskan Kementerian Perdagangan Antarabangsa dan Industri (MITI) sebagai galakan kepada syarikat dan industri untuk menggunakan premis mereka sebagai PPV dan menjalankan program imunisasi kepada pekerja.


‘Regional Forward Base’ lancarkan operasi banjir

PANTAI KUNDOR 13 September – Sebanyak tiga ‘Regional Forward Base’ (RFB) ditubuhkan Jabatan Bomba dan Penyelamat Malaysia (JBPM) dalam usaha menyegerakan operasi menyelamat khusus pada musim banjir.

Pengarah Bahagian Operasi Kebombaan dan Penyelamat JBPM, Datuk Nor Hisham Mohammad berkata, RFB berkenaan membabitkan Balai Bomba dan Penyelamat (BBP) Perda, Pulau Pinang bagi Wilayah Utara; BBP Ayer Hitam, Johor bagi Wilayah Selatan serta Akademi Bomba dan Penyelamat Wilayah Timur, Terengganu untuk Zon Timur.

“Apabila berlaku banjir kami tidak akan dapatkan bantuan daripada negeri luar sebaliknya menukar waktu kerja daripada 12 jam kepada 24 jam, cuti juga akan dibekukan,” katanya pada sidang media selepas Majlis Penutupan Kursus Pengurusan Bencana Peringkat Negeri Melaka di Pantai Puteri, di sini, hari ini.

Hadir sama Exco Perumahan, Kerajaan Tempatan dan Alam Sekitar, Datuk Zaidi Attan; Ahli Dewan Undangan Negeri (Adun) Pantai Kundor, Tuminah Kadi serta Pengarah JBPM Melaka, Abu Bakar Katain.

Nor Hisham berkata, JBPM turut mengenal pasti 186 lokasi berisiko berlaku kepala air di seluruh negara selain turut memantau 122 kawasan cerun.

“Orang ramai dinasihatkan agar lebih berwaspada dan melakukan persiapan awal termasuk semak ramalan cuaca terlebih dahulu sebelum mengunjungi lokasi-lokasi berisiko ini,” katanya.


Jenazah Awang Askandar selamat tiba di KLIA

SEPANG, 27 Mei – Jenazah peserta misi pendakian Malaysia Everest 2023 (ME2023) yang juga Pengarah Angkatan Pertahanan Awam Malaysia (APM) Kedah Lt Kol Awang Askandar Ampuan Yaacub, selamat tiba di Lapangan Terbang Antarabangsa Kuala Lumpur (KLIA) kira-kira pukul 7.30 pagi tadi.

Terdahulu, jenazah mangsa diterbangkan menerusi pesawat MH115 yang berlepas dari Kathmandu, Nepal semalam (26 Mei) pada pukul 11.30 malam (waktu Kathmandu).

Jenazah akan dibawa balik ke Kota Kinabalu, Sabah dengan penerbangan MH2646 pukul 11.35 pagi dan dijangka tiba di Lapangan Terbang Kota Kinabalu pada 2.15 petang ini.

Pada sesi penghormatan terakhir yang diadakan di Kompleks Kargo KLIA di sini hari ini, yang disertai lebih 70 anggota APM, turut diadakan bacaan Yasin dan tahlil dipimpin Lt Bersekutu Pertahanan Awam Miszlee Samais.

Raja Muda Kedah Tengku Sarafuddin Badlishah Sultan Sallehuddin dan Che Puan Muda Zaheeda Mohamad Ariff turut berkenan berangkat menziarahi jenazah dan memberi penghormatan terakhir.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali semalam dilaporkan berkata atas permintaan ahli keluarga, jenazah akan dibawa ke kediaman mereka di Kampung Benoni, Papar, Sabah dan kemudiannya ke Masjid Jamek As-Salam Benoni untuk solat jenazah.

Media tempatan sebelum ini melaporkan Awang Askandar meninggal dunia sehari selepas terjatuh ketika melakukan pendakian ke Gunung Everest dan hanya memerlukan kira-kira 20 minit untuk sampai ke puncak, pada ketinggian kira-kira 8,000 meter dari aras laut.


PM doakan Muhyiddin, keluarga diberi kesembuhan

KUALA LUMPUR, 9 Feb – Perdana Menteri Datuk Seri Ismail Sabri Yaakob mendoakan agar Tan Sri Muhyiddin Yassin yang positif COVID-19, diberikan kesembuhan.

“Didoakan agar Allah SWT memberi kesembuhan dan melindungi Tan Sri (Muhyiddin) sekeluarga,” katanya dalam catatannya sambil memuat naik semula status Muhyiddin.

Menerusi catatan di media sosialnya, bekas perdana menteri itu memaklumkan beliau akan menjalani kuarantin kendiri di rumah, berdasarkan prosedur operasi standard (SOP) Kementerian Kesihatan (KKM).

“Alhamdulillah, saya hanya mengalami gejala ringan dan dalam keadaan baik,” katanya sambil meminta mereka yang berkemungkinan menjadi kontak rapatnya, untuk mematuhi SOP yang ditetapkan KKM.- BERNAMA


Bot ‘tukar haluan’ sebelum karam di Tanjung Balau

KOTA TINGGI, 16 Dis – Bot yang karam di Tanjung Balau di sini semalam, dipercayai sepatutnya mendaratkan kesemua penumpang warga Indonesia di Kampung Tengah, di sini, dan mengambil sekumpulan warga Indonesia lain untuk pulang ke republik berkenaan.

Bagaimanapun, bot berkenaan yang difahamkan berlepas dari Batam, Indonesia pada kira-kira 11 malam itu dipercayai ‘bertukar haluan’ menuju ke arah Pantai Tanjung Balau, yang terletak dua hingga tiga kilometer dari lokasi asal.

Mendedahkan perkara itu, Pegawai Memerintah Rejimen Ketujuh Artileri Diraja Lt Kol Mohamed Ridzal Radzuan berkata bot berkenaan yang dipercayai dikendalikan sebuah sindiket, telah bertindak menukar lokasi pendaratan apabila menyedari kehadiran pasukan keselamatan di kawasan berkenaan.

Terdahulu, pasukannnya telah mengesan sebuah bot yang kelihatan mencurigakan berdekatan Kampung Tengah dan menjejaki sekumpulan pendatang tanpa izin sedang bersembunyi di dalam semak di kampung itu.

“Siasatan awal mendapati mereka (sindiket) mahu menurunkan penumpang di pantai Tanjung Balau, tetapi ombak yang terlalu besar menyebabkan bot terbalik,” katanya kepada Bernama ketika ditemui di Pos Angkatan Tentera Malaysia (ATM) Tanjung Sepang, di sini semalam.

Pasukan Rejimen Ketujuh Artileri Diraja, yang kini menjaga persisiran pantai barat Johor sepanjang 210 kilometer itu, adalah pasukan terawal mengesan kehadiran bot berkenaan.

“Bila keadaan laut begini, dan mereka (sindiket) tahu pihak berkuasa melakukan penguatkuasaan di persisir pantai..kebanyakan tekong-tekong ini akan lepaskan penumpang mereka di tengah laut untuk menyelamatkan diri mereka (sindiket),” katanya.

Selain itu, hasil siasatan awal terhadap pendatang tanpa izin yang ditahan, kebanyakan mereka bukan pertama kali datang ke negara ini, malah sudah acap kali berulang-alik bagi mencari rezeki.

Mohamed Ridzal berkata sindiket itu turut disifatkan ‘hati kering’ kerana menurunkan penumpang di tengah laut dengan pendatang tanpa izin itu rata-ratanya tidak mengetahui nasib mereka sebelum masuk ke dalam negara dan risiko yang perlu dihadapi apabila mengikuti laluan yang tidak sah dan berbahaya.

Beliau berkata cabaran bagi pihak ATM adalah untuk memastikan keselamatan kawasan tanggungjawab (KTJ) kekal terpelihara meskipun mempunyai kekangan dengan KTJ sepanjang 210 kilometer hanya terdapat 25 pos pemerhati selain kekurangan anggota dan pegawai.

Walaubagaimanapun, beliau menjelaskan pihaknya juga sering menukar modus operandi dan taktik bagi mengatasi cabaran berkenaan dalam usaha memastikan keselamatan perairan negara terjaga.

Selain itu, kerjasama antara agensi-agensi penguat kuasa lain menerusi Ops Benteng seperti Polis Diraja Malaysia, Agensi Penguatkuasaan Maritim Malaysia dan pihak berkuasa tempatan juga diteruskan dan sentiasa diperhebat.

Sejak 19 Nov hingga semalam, Pasukan Rejimen Ketujuh Artileri Diraja menerusi Ops Benteng telah menahan seramai 144 pendatang tanpa izin selain menemukan 15 mayat pendatang.

Dalam kejadian 4.30 pagi semalam, sebuah bot yang membawa 50 warga Indonesia karam dengan 11 terkorban, 14 terselamat manakala 25 lagi masih hilang.

Selain itu, seramai lapan orang pendatang tanpa izin turut ditahan, dipercayai mahu menggunakan bot yang sama untuk pulang ke negara mereka.

Buat masa ini, 14 yang terselamat dan lapan yang ditahan ditempatkan di Pos Tanjung Sepang untuk ujian calitan COVID-19 dan siasatan lanjut.- BERNAMA


Enam negeri kurang membangun diberi keutamaan

KUALA LUMPUR 27 Sept. – Enam negeri kurang membangun iaitu Kedah, Kelantan, Perlis, Sabah, Sarawak dan Terengganu akan terus diberi keutamaan dalam agihan peruntukan pembangunan di bawah Rancangan Malaysia Ke-12 (RMK12).

Menurut dokumen RMK12 yang dikeluarkan Unit Perancang Ekonomi Jabatan Perdana Menteri, kerajaan menggariskan tiga bidang keutamaan iaitu memanfaatkan sepenuhnya potensi ekonomi wilayah, membangunkan bandar yang mampan dan mentransformasi kawasan luar bandar untuk merapatkan jurang pembangunan dengan lebih penekanan akan diberi untuk pembangunan di enam negeri terbabit.

“Enam negeri kurang membangun akan terus diberi keutamaan dengan agihan sekurang-kurangnya 50 peratus daripada keseluruhan peruntukan Perbelanjaan Pembangunan Asas Persekutuan. Kerjasama yang lebih baik antara agensi persekutuan dan negeri akan diwujudkan untuk memastikan program dan projek pembangunan bersasar dilaksana dengan berkesan dan cekap.

“Ini akan mempercepat penyediaan infrastruktur dan kemudahan asas serta menjana lebih banyak peluang ekonomi di negeri kurang membangun dan mengurangkan jurang pembangunan,” demikian menurut dokumen itu.

Menurut dokumen itu, di bawah bidang keutamaan memanfaatkan potensi wilayah, kerajaan menyasarkan pertumbuhan purata Keluaran Dalam Negeri Kasar (KDNK) bagi tempoh 2021 hingga 2025 sebanyak 5.6 peratus bagi wilayah Utara, Tengah (4.3 peratus), Selatan (5.1 peratus), Timur (6.5 peratus), Sabah (6.4 peratus) dan Sarawak (5.3 peratus).

Bagi pendapatan penengah bulanan isi rumah antara wilayah pula, kerajaan menyasarkan pendapatan penengah bulanan isi rumah bagi wilayah Utara akan meningkat kepada RM5,560; Tengah (RM9,290); Selatan (RM7,480); Timur (RM5,210); Sabah (RM5,380) dan Sarawak (5,430) menjelang 2025.

Wilayah Utara melibatkan negeri Pulau Pinang, Perak, Perlis dan Kedah; Tengah (Kuala Lumpur, Selangor, Melaka, Negeri Sembilan); Selatan (Johor); Timur (Pahang, Terengganu, Kelantan); Sabah (Labuan, Sabah) dan Sarawak.

Menurut dokumen itu, bagi merealisasikan bidang keutamaan itu, tumpuan akan diberi untuk mempercepat pembangunan berasaskan nod pertumbuhan utama dan kawasan titik tumpuan, menarik pelaburan berkualiti, menambah baik ekosistem perniagaan dan mempertingkat kerjasama strategik.

Di bawah bidang keutamaan membangun bandar yang mampan, sasaran ialah 120 bandar mencapai status bandar mampan berdasarkan Jaringan Penunjuk Pembangunan Mampan Bandar-Luar Bandar Malaysia (MURNInets) pada 2025 berbanding 75 bandar pada 2019.

“Menjelang 2040, sebanyak 85 peratus daripada jumlah populasi dijangka tinggal di kawasan bandar. Keutamaan akan diberi untuk menggalakkan perancangan dan tadbir urus bandar yang berkesan, mempergiat ekonomi bandar yang mampan, mengutamakan pembangunan bandar hijau dan berdaya tahan serta membangunkan masyarakat luar bandar yang mampan.

“Ini akan menggalakkan keterangkuman yang lebih baik dan meningkatkan kesejahteraan penduduk bandar. Langkah ini juga selaras dengan Agenda Perbandaran Baharu (NUA) yang menyokong Agenda 2030,” demikian menurut dokumen itu.

Di bawah bidang keutamaan mentransformasikan kawasan luar bandar bagi merapatkan jurang pembangunan, kerajaan menyasarkan untuk membina dan menaik taraf 2,800 kilometer (km) jalan luar bandar berturap.

Dokumen itu memaklumkan bekalan elektrik akan diperluas untuk mencapai liputan 99 peratus manakala liputan bekalan air akan diperluas untuk mencapai 98 peratus daripada isi rumah luar bandar, termasuk penyediaan bekalan air alternatif dan sistem retikulasi.


Senarai portfolio EXCO Johor


Jualan petrol meningkat 50 peratus sempena Aidilfitri

KUALA LUMPUR, 7 Mei – Beberapa stesen minyak mengalami masalah kehabisan bekalan petrol akibat berlakunya penjualan luar biasa kali ini sehingga 50 peratus dan dijangka berterusan sehingga esok susulan sambutan Aidilfitri.

Presiden Persatuan Pengusaha Stesen Minyak Malaysia (PDAM) Datuk Khairul Annuar Abdul Aziz berkata masalah ini terjadi susulan peningkatan jumlah kenderaan yang ketara apabila orang ramai balik ke kampung bagi menyambut Hari Raya.

“Kebiasaannya setiap stesen minyak akan membuat planning order sehari sebelum iaitu sekitar 20 peratus mengikut penjualan hari biasa, namun apabila ramai balik ke kampung penjualan melonjak kepada 50 peratus berbanding sebelum ini dan mengakibatkan gangguan perancangan stesen minyak berkenaan,” katanya ketika dihubungi Bernama hari ini.

Khairul Annuar berkata apabila perancangan stesen minyak terganggu ini mengakibatkan berlakunya kehabisan petrol di beberapa lokasi dan ada beberapa stesen minyak terpaksa ditutup untuk sementara waktu.

“Apabila berlaku peningkatan jualan, syarikat minyak tidak dapat menghantar dalam kuantiti banyak dan perlu mengagihkan sama rata kesemua stesen minyak yang kehabisan petrol dan akan mengambil masa kira-kira satu jam atau paling lama pun sehari.

“Kami pun bukan tak nak jual, dan berharap pengguna memahami situasi yang berlaku kerana kenaikan jumlah kenderaan balik kampung dan dinasihatkan untuk mengisi minyak awal dan merancang perjalanan dengan baik,” katanya.

Sementara itu, satu perkongsian berhubung isu ini telah dimuat naik seorang pengguna Twitter @shasyaedora atau nama sebenar Fatin Syazana Kamarul Zaman, 30, yang memaklumkan kejadian stesen minyak kehabisan petrol berlaku sewaktu dia bertolak dari Kota Bharu, Kelantan ke Pulau Perhentian, Terengganu.

“Saya berhenti di stesen minyak di Saujana, Setiu kira-kira 8 malam untuk ke tandas dan di situ dapat lihat memang banyak kereta tersadai dan seorang daripada mereka berkongsi berada di lokasi ini daripada petang lagi kerana kehabisan minyak.

“Dan dalam perjalanan menuju ke Pulau Perhentian ada beberapa stesen minyak tutup, kalau buka pun hanya minyak RON 97 dan diesel sahaja yang dijual…rata-rata RON95 dah habis,” katanya ketika dihubungi Bernama hari ini.

Fatin juga turut berkongsi situasi yang berlaku apabila tiada air di stesen berkenaan dan kedai makan kehabisan stok makanan dan beberapa kereta yang bergerak akibat terlalu banyak kenderaan berada di jalan.

Menurut Siti Marina Mohamad Adilla, 22, yang bekerja di sebuah stesen minyak di Taman Tun Dr Ismail di sini, sebelum ini pun sudah berlaku kehabisan bekalan petrol dengan cepat iaitu pada 29 April lepas.

“Di stesen minyak ini kami mempunyai lapan tangki dan empat daripadanya adalah RON 95 dan pada 29 April lepas satu daripada tangki minyak kami sudah tinggal 500 liter minyak padahal semalam (sehari sebelum itu) baru isi 14,500 liter.

“Dan hari yang sama (29 April) tu kami ada tambah lagi 10,700 liter minyak tapi dalam pukul 6.30 petang minyak dalam tangki itu cuma tinggal 500 liter,” katanya.

Marina berkata pihaknya sudah menjangka dalam dua hingga tiga hari sebelum raya memang akan ramai mengisi minyak oleh sebab itu pihaknya sudah membuat persiapan awal namun tidak menjangka empat tangki RON 95 di stesen berkenaan tetap berkurang kesan penjualan begitu tinggi. – BERNAMA


Sukma: Wushu, badminton, silat paling cemerlang untuk Melaka

Exco Pembangunan Belia, Sukan dan Badan Bukan Kerajaan (NGO) negeri VP Shanmugam berkata, sukan wushu sahaja mengutip sembilan emas untuk negeri ini iaitu lebih separuh daripada keseluruhan 17 emas yang dibawa pulang.

Katanya, selain wushu, badminton turut menjadi penyumbang tiga emas, diikuti dua emas daripada pencak silat dan masing-masing satu pingat emas disumbang acara renang akuatik, olahraga jalan kaki dan angkat berat.

Meskipun begitu, katanya, ada beberapa acara sukan yang disasarkan emas pada temasya edisi ke-20 ini tidak menjadi kenyataan, antaranya sukan muaythai yang terpaksa berpuas hati dengan pingat perak selepas tewas tipis pada dua aksi final.

“Beberapa sukan lain yang kita memang sasarkan emas seperti kapal layar dan akuatik, namun terdapat beberapa kesilapan teknikal yang saya kurang pasti mengapa ada atlet yang menarik diri saat akhir.

Untuk rekod, Melaka menghantar seramai 488 atlet yang bertanding pada kesemua 31 acara sukan yang dipertandingkan pada temasya Sukma tahun ini.


Pelantikan Nooh Gadut tingkatkan pengurusan fatwa negara

Ketua Pengarah Jabatan Kemajuan Islam Malaysia (JAKIM) Datuk Hakimah Mohd Yusoff berkata JAKIM turut menaruh keyakinan terhadap bekas Mufti Johor itu berdasarkan penglibatannya secara langsung dalam institusi kefatwaan sebelum ini.

“Berdasarkan pengalaman luas dan kredibiliti beliau sebagai mufti Johor sebelum ini serta penglibatan secara langsung dalam institusi kefatwaan, khususnya hal berkaitan isu-isu semasa di negara ini, JAKIM menaruh keyakinan beliau akan dapat membantu mempertingkatkan lagi pengurusan dan penyelarasan hal ehwal kefatwaan di negara ini,” katanya dalam satu kenyataan hari ini.

Pelantikan Nooh diperkenan melalui Mesyuarat Majlis Raja Raja Kali Ke-259 yang telah diadakan pada 30 Jun lepas dan berkuat kuasa sehingga 29 Jun 2024.


TLDM gagal cubaan seludup 674 hidupan liar di perairan Johor

IPOH, 20 April – Tentera Laut Diraja Malaysia (TLDM) mematahkan cubaan jenayah rentas sempadan melibatkan penyeludupan 674 haiwan hidupan liar menggunakan sebuah bot jenis fiber di perairan Johor Tenggara, malam tadi.

TLDM dalam satu kenyataan memaklumkan dalam kejadian pada pukul 10.45 malam itu, seorang lelaki ditahan atas kesalahan melakukan aktiviti penyeludupan itu melalui jalan laut.

“Kejadian bermula apabila KD Handalan yang sedang dalam penugasan Op Benteng Laut telah mengesan keberadaan sebuah bot fiber yang mencurigakan dalam keadaan bergelap berhampiran Jeti Penumpang Tanjung Pengelih.

“Bertindak atas pengesanan, dua buah bot pemintas TLDM iaitu jenis Rigid Hull Inflatable Boat (RHIB) Julong Julong dan RHIB Santi telah diatur gerak bagi melaksanakan pintasan di lapangan dan seterusnya menyiasat kontak curiga tersebut di posisi kira-kira 1.2 batu nautika Tenggara Tanjung Pengelih,” menurut kenyataan itu hari ini.

“Hasil pemeriksaan lanjut terdapat kira-kira 120 ekor burung murai batu, 540 ekor burung murai kampung dan 14 ekor ayam sabung dikesan sebagai muatan bot disyaki akan diseludup keluar.

“Bot yang disita bersama penyeludup dibawa ke Jeti Penumpang Tanjung Pengelih dan seterusnya telah diserahkan kepada Polis Diraja Malaysia untuk siasatan manakala hasil rampasan diserahkan kepada Jabatan Perlindungan Hidupan Liar dan Taman Negara Negeri Pahang bagi tindakan selanjutnya,” menurut kenyataan itu.- BERNAMA


Sukar untuk Malaysia Airlines dan AirAsia bergabung

KUALA LUMPUR, 26 Julai – Khazanah Nasional Bhd menegaskan bahawa sebarang penggabungan antara Malaysia Airlines Bhd (MAB) dan syarikat penerbangan tambang rendah seperti AirAsia, sukar untuk dilaksanakan.

Pengarah Urusan Khazanah Datuk Shahril Ridza Ridzuan berkata model perniagaan yang berbeza dan budaya kerja yang berlainan membuktikan gabungan dua entiti seperti itu jarang membuahkan hasil.

“Malaysia memerlukan syarikat penerbangan tambang rendah dan syarikat yang menawarkan penerbangan nilai tinggi seperti Malaysia Airlines untuk wujud bersama, berikutan kita perlu memenuhi pelbagai segmen pasaran.

“Oleh itu, saya fikir untuk strategi jangka panjang Malaysia, penting untuk memberikan pilihan yang mencukupi, bukan hanya kepada rakyat Malaysia, tetapi juga kepada pelancong luar untuk datang ke negara ini,” katanya dalam program Money Matters terbitan TV3, pada Sabtu.


Lebih 70,000 guru di seluruh negara telah divaksin

KUALA LUMPUR 6 Jun – Lebih 70,000 guru di seluruh negara telah menerima sekurang-kurangnya satu dos suntikan vaksin COVID-19 sehingga kini.

Menteri Kanan Pendidikan, Datuk Dr Radzi Jidin berkata, kementeriannya akan terus berusaha bagi memastikan lebih ramai guru menerima vaksin ketika tempoh penutupan sekolah ketika ini.

“Saya telah bincang dengan Menteri Penyelaras Vaksin COVID-9, Khairy Jamaluddin (Abu Bakar) dan akan berusaha untuk meningkatkan suntikan vaksin dalam kalangan guru,” katanya pada sidang media mengenai pengoperasian sekolah yang disiarkan langsung di saluran televisyen dan media sosial di sini pagi tadi.

Mengulas lanjut beliau juga menasihatkan para guru supaya hadir untuk mengambil vaksin sekiranya dijemput kerana mahu supaya semua guru mendapat vaksin dalam tempoh terdekat.


SPRM tahan Eksekutif Kanan syarikat GLC, isteri terlibat terima rasuah lebih RM600,000

Menurut sumber SPRM, suami isteri yang masing-masing berusia 50-an dan 40-an itu ditahan pada kira-kira 7 malam di kediaman mereka di Petaling Jaya, Selangor semalam.

Sumber SPRM itu berkata lelaki berkenaan disyaki meminta ‘habuan bulanan’ kira-kira RM20,000 sebagai balasan melantik sebuah syarikat pengangkutan bagi penghantaran produk berasaskan minyak ke seluruh negara untuk tempoh antara Julai 2019 hingga April tahun ini.

Menurut sumber SPRM itu, isteri eksekutif kanan itu juga dipercayai mempunyai kawalan ke atas kad debit milik syarikat pengangkutan terbabit di mana pemilik syarikat tersebut terlibat dalam urusan rasmi dengan suaminya.

Pasangan itu direman enam hari bermula hari ini sehingga 10 Jun selepas perintah reman terhadap mereka dikeluarkan Majistret Shah Wira Abdul Halim selepas mendengar permohonan SPRM di Mahkamah Majistret Putrajaya hari ini.

Pengarah Kanan Siasatan SPRM Datuk Seri Hishamuddin Hashim ketika dihubungi mengesahkan penahanan pasangan suami isteri tersebut bagi membantu siasatan di bawah Seksyen 17(a) Akta SPRM 2009. – BERNAMA


Pemandu treler bawa muatan kayu secara berbahaya dikompaun

AYER KEROH 16 Feb – Sebuah treler dikesan membawa muatan kayu secara berbahaya ditahan Bahagian Siasatan Dan Penguatkuasaan Trafik (BSPT) Ibu Pejabat Polis Daerah (IPD) Tangkak, Johor hasil Op Perdagangan yang dijalankan, hari ini.

Berdasarkan maklumat dan gambar yang tular menerusi Facebook Polis Daerah Tangkak, treler berkenaan kemudian di bawa ke Stesen Timbang Jabatan Pengangkutan Jalan (JPJ) di Kesang untuk ditimbang.


Kanak-kanak lelaki mati lemas dalam kolam renang buatan sendiri

IPOH 7 Nov – Seorang kanak-kanak lelaki meninggal dunia awal pagi ini, selepas dipercayai lemas dalam sebuah kolam renang berhampiran rumahnya di Kampung Balun, Slim River di Tanjung Malim semalam.

Ketua Polis Daerah Muallim Supt Sulizmie Affendy Sulaiman berkata bapa mangsa menyedari anak lelakinya yang berumur setahun sembilan bulan tiada di dalam rumah dan menemukan anaknya lemas di dalam kolam buatan sendiri berhampiran rumahnya pada kira-kira 4.30 petang, semalam.

“Mangsa kemudian dibawa ke Hospital Raja Permaisuri Bainun Ipoh untuk rawatan lanjut kerana keadaannya yang tidak stabil. Bagaimanapun, mangsa disahkan meninggal dunia oleh doktor pada 12.04 tengah malam tadi,” katanya dalam kenyataan di sini hari ini.


JPV kesan penularan Demam Babi Afrika di 7 ladang babi Paya Mengkuang

Ketua Pengarah Perkhidmatan Veterinar Datuk Dr Norlizan Mohd Noor berkata pengesanan penyakit berkenaan ekoran penyiasatan dijalankan pihak JPV susulan laporan penternak babi terlibat serta pengesahan sampel yang diuji di Makmal Veterinar Sepang pada 20, 22 dan 23 Dis.

Beliau berkata justeru, JPV telah mengambil langkah awal dan proaktif bagi mengawal dan membasmi penularan penyakit ASF antaranya mengeluarkan Notis Perintah Kuarantin ke atas ladang babi di kawasan Paya Mengkuang dan ternakan tidak dibenarkan keluar atau masuk kawasan terjangkit.

“Pemusnahan semua ternakan babi di ladang terjangkit berdasarkan Seksyen 19 Akta Binatang 1953 (Pindaan 2013) dan ternakan di ladang yang disahkan bebas jangkitan dibenarkan untuk penyembelihan di rumah sembelih yang diluluskan sahaja tetapi karkas dan daging babi tidak dibenarkan dibawa keluar ke negeri lain.

“Selain itu, syarat pindah ternakan babi dan produk babi di seluruh Semenanjung Malaysia diperketatkan serta pemantauan, pemeriksaan klinikal dan persampelan semua ladang babi di kawasan terjangkit serta ladang babi di seluruh negara dipergiatkan,” katanya dalam kenyataan di sini hari ini.

Katanya, semua penternak babi dinasihatkan supaya tidak memberi haiwan berkenaan makanan sisa dapur (swill feeding) dan tidak membuang bangkai babi ke dalam sungai, kolam, kebun dan sebagainya.

Penternak dan orang awam juga diminta segera melaporkan sebarang kematian pada babi hutan, babi kampung atau babi komersial kepada Pejabat Perkhidmatan Veterinar Daerah (PPVD) atau Pejabat Perkhidmatan Veterinar Negeri yang berdekatan atau menerusi hotline Bilik Pengurusan Krisis Penyakit, Ibu Pejabat Perkhidmatan Veterinar Putrajaya (03-88702041).

Beliau berkata penyakit ASF memberi impak ekonomi yang besar kepada industri penternakan babi kerana ia boleh menyebabkan kematian hingga 100 peratus.

“Namun sebagai langkah keselamatan, daging babi perlu dimasak pada suhu sekurang-kurangnya 70°C selama 30 minit untuk mematikan virus tersebut,” katanya. – BERNAMA


PKP 3.0 yang diperketatkan beri kesan 1 peratus ke atas KDNK- Tengku Zafrul

KUALA LUMPUR 22 Mei – Perintah Kawalan Pergerakan 3.0 yang diperketatkan (PKP 3.0) dijangka memberi kesan sehingga satu peratus ke atas Keluaran Dalam Negara Kasar (KDNK) sepanjang tempoh pelaksanaan selama satu bulan dari 12 Mei hingga 7 Jun depan, kata Menteri Kewangan Tengku Datuk Seri Zafrul Abdul Aziz .

Beliau memberi contoh, semasa PKP pertama yang berlangsung mulai 18 Mac hingga 3 Mei 2020, Malaysia kehilangan sekitar RM2.4 bilion setiap hari sementara semasa PKP 2.0 dari 13 Jan hingga 18 Februari 2021, negara kehilangan wang sejumlah RM300 juta hingga RM400 juta sehari.

“Kami masih mengkaji kesannya, walaupun masih terlalu awal untuk diperkatakan, kami menganggarkan sepanjang PKP 3.0, impaknya boleh mencecah sehingga satu peratus.

Dengan prosedur operasi standard (SOP) yang lebih ketat dikuatkuasakan di bawah PKP 3.0, Tengku Zafrul menjelaskan ini dapat menurunkan pertumbuhan KDNK kepada sekitar lima hingga 6.5 peratus bagi 2021, sedikit lebih rendah daripada sasaran enam hingga 7.5 peratus yang diramalkan oleh Bank Negara Malaysia sebelumnya.

“Ia sudah pun berlaku sekarang, dengan ini, KDNK mungkin susut kepada lima hingga 6.5 peratus, tetapi sekali lagi, ini hanya anggaran dan kami sedang melihatnya dengan teliti,” kata beliau.

Menteri Kanan Keselamatan, Datuk Seri Ismail Sabri Yaakob hari ini mengumumkan sekatan tambahan untuk mengetatkan SOP PKP 3.0 yang akan dilaksanakan melalui dua strategi iaitu arahan bekerja dari rumah (WFH) dan mengehadkan waktu operasi perniagaan berkuat kuasa 25 Mei ini untuk Semenanjung dan Labuan.

Tengku Zafrul ketika mengulas mengenai perkara tersebut menyatakan setiap keputusan yang akan diambil mempunyai impak yang berbeza kepada nyawa dan kesejahteraan rakyat.

“Sekiranya kawalan terlalu ketat dan ekonomi ditutup, ya… kes COVID-19 dikurangkan tetapi pada kos yang tinggi kepada rakyat, tetapi jika kawalan terlalu lemah, ia akan menyebabkan lonjakan kes COVID-19 yang kemudiannya, akan merosakkan ekonomi,” katanya.

“Kami membiarkan ekonomi terus berjalan tetapi dengan SOP yang diperketatkan bagi mengawal penularan COVID-19 dan pada masa yang sama, melindungi kehidupan rakyat,” katanya.


‘Single origin’ di Panchor sumbang produktiviti koko negara

DURIAN TUNGGAL 3 Julai – Koko premium yang dikenali sebagai ‘single origin’ berjaya dihasilkan menerusi satu perusahaan di Panchor sekali gus menyumbang kepada mutu penghasilan coklat di negara ini.

Menteri Perusahaan Perladangan dan Komoditi, Datuk Zuraida Kamaruddin berkata, penghasilan koko premium itu menimbulkan satu citarasa baharu hasil penanaman yang dilaksanakan mengunakan kaedah integarsi koko dan kelapa.

Ujarnya, menerusi kaedah plot penamanan yang diusahakan oleh syarikat Ting Agro Enterprise itu telah mengeluarkan biji koko kering bagi pembuatan produk coklat dan konfiksineri tempatan.

“Apabila kaedah penanaman integrasi bersama kelapa ini dijalankan kita dapati ia memang ada rasa istimewa dari coklat dihasilkan dan inilah kelebihan negara kita apabila nak buat produk baharu ia fokus kepada biji koko stempat dan dipanggil sebagai single origin.

“Malaysia memang dikenali sebagai negara yang menghasilkan kualiti koko terbaik dan hasil transaksi belian biji koko kering single origin pada suku pertama tahun ini mendapati sebanyak 10.94 tan metrik direkodkan dengan sebanyak 7.5 peratus pengeluaran biji koko dalam tempoh itu,” katanya.

Beliau berkata demikian pada sidang media setelah melakukan lawatan kerjanya di Plot Koko Single Origin di Kampung Panchor, di sini hari ini.

Mengulas lanjut, bagaimanapun setakat ini negara sedang berdepan cabaran dalam industri terbabti selepas mendapati terdapat kekangan dalam menghasilkan bahan mentah daripada produk terbabit.

“Kita kena tambah penanaman koko ini dengan teknologi yang ada dan berharap Malaysia akan berada ke depan dalam industri ini dan dijangkakan lebih 5,000 kilogram koko akan dihasilkan pada tahun ini bagi memenuhi permintaan pengeluar coklat premium tempatan,” katanya.